title: Mehmed V

text: Mehmed V kuoli heinäkuun kolmantena päivänä 1918, 73 vuoden iässä, vain neljä kuukautta ennen kuin keskusvallat antautuivat ensimmäisessä maailmansodassa. Osmanien valtakunta oli jo ajautumassa loppuaan kohden, mutta Mehmed V ei ehtinyt nähdä sen lopullista hajoamista.


title: M/S Stena Spirit

text: M/S Stena Spirit () on Stena Line -varustamon autolautta, joka on koko ikänsä liikennöinyt Ruotsin Göteborgin ja Saksan Kielin väliä. Laivan kotisatama on Nassau ja se liikennöi Bahaman lipun alla. Laiva voi kuljettaa 2 500 matkustajaa, joita varten on 2 204 vuodetta. Henkilöautoja mahtuu mukaan 700 kappaletta, sillä autokansien pituus on 1 628 kaistametriä.


title: M/S Stena Spirit

text: Laivan rakentaminen kesti kauan Puolan poliittisen tilanteen vuoksi ja 1987 se siirrettiin viimeisteltäväksi Göteborgiin Cityvarvet-telakalle. Kastamisen suoritti Ruotsin kuningatar Silvia Kielissa 10. helmikuuta 1988. Vuonna 1999 laiva oli korjattavana Landskronassa Öresundsvarvet-telakalla. Siitä muun muassa poistettiin 80 hyttiä, jotta saatiin lisää tilaa trailereille. Laivassa on ravintola, baari, kauppa, konferenssitilat, peliautomaatteja, rahanvaihtotoimisto, leikkihuone ja elokuvateatteri. Aluksen polttoaineenkulutus on 75 tonnia/24 h.


title: Harry Nilsson

text: Harry Edward Nilsson III (15. kesäkuuta 1941 – 15. tammikuuta 1994) oli yhdysvaltalainen laulaja-lauluntekijä sekä kitaristi ja pianisti. Hän nousi maineeseen 1960-luvulla. Häneen viitataan usein pelkällä sukunimellä Nilsson.


title: Harry Nilsson

text: New Yorkin Brooklynissä syntynyt Nilsson muutti 12-vuotiaana perheensä kanssa Kaliforniaan, teini-iässä pariksi vuodeksi takaisin New Yorkiin ja taas Kaliforniaan. Hän oli töissä elokuvateattereissa ja kalifornialaispankin tietokonekeskuksessa, mutta haaveili lauluntekijän urasta. Hän teki mainosmusiikkia, studiokeikkoja ja surkeasti myyneen singlen nimellä Johnny Miles. Tuottaja Phil Spector oli ensimmäisiä, jotka kiinnostuivat Nilssonin lauluista. Spector nauhoittikin niitä muun muassa The Ronettes-yhtyeen kanssa, mutta levylle ne eivät vielä päätyneet. Lopulta The Monkees levytti yhden Nilssonin lauluista, RCA Victor teki levytyssopimuksen ja Nilsson uskalsi jäädä pois pankkityöstä.


title: Harry Nilsson

text: Nilssonin toinen albumi "Pandemonium Shadow Show" (1967) sai hyvät kritiikit, ja kaupallinen menestys huipentui albumiin "Harry" vuonna 1969. Nilsson voitti uransa aikana muun muassa kaksi Grammy-palkintoa. Suosio alkoi kuitenkin hiipua artistin lähdettyä RCA Victorilta. Tunnetuimpien kappaleiden joukkoon lukeutuvat ”Without You”, ”Coconut” ja ”Everybody’s Talkin’”, Fred Neilin laulu, jonka Nilsson julkaisi vuonna 1968 albumillaan "Aerial Ballet" ja joka päätyi seuraavana vuonna John Schlesingerin ohjaaman elokuvan "Keskiyön cowboy" tunnuslauluksi ja toi Nilssonille Grammyn.


title: Harry Nilsson

text: Nilsson kirjoitti muiden projektiensa ohessa televisioon ja elokuviin. Vuonna 1972 hän teki käsikirjoituksen ja musiikin tunnin mittaiseen koko perheen animaatioelokuvaan "Kärki" ("The Point"), jonka kertojana toimi Dustin Hoffman. Nilsson oli myös musikaalisäveltäjä. Hän kärsi vuonna 1993 vakavan sydänkohtauksen, mutta toipui ja jatkoi levyttämistä. Hän kuitenkin kuoli sydänvikaan 15. tammikuuta 1994 vain 52 vuoden iässä.


title: Harry Nilsson

text: Virallinen sivusto


title: Rolf Kullberg

text: Rolf Evert Kullberg (3. lokakuuta 1930 Pohja – 3. syyskuuta 2007 Espoo) oli Suomen Pankin pääjohtaja vuosina 1983–1992.


title: Rolf Kullberg

text: Kullberg oli koulutukseltaan valtiotieteiden maisteri (Åbo Akademi 1955). Hän työskenteli muun muassa Fiskarsissa, Yhdyspankissa ja valtiovarainministeriön kansantalousosaston osastopäällikkönä 1971–1972. Hän teki jo lisensiaatintyönsä rahamarkkinoiden kehityksestä 1950-luvulla. Yhdyspankissa hän vastasi muun muassa taloudellisesta tutkimuksesta.


title: Rolf Kullberg

text: Vuonna 1974 Kullberg nimitettiin Suomen Pankin johtokunnan jäseneksi.


title: Rolf Kullberg

text: Kullberg oli ensimmäisiä, jotka 1980-luvun loppupuolella julkisesti varoittelivat vallalla olleesta huolettomasta velanotosta ja "kulutusjuhlasta". Lama iskikin vuosikymmenen vaihteen jälkeen. Kullberg kannatti vakaata markkaa, ja kun valuutta devalvoitiin 1991, hän olisi halunnut erota Suomen Pankista. Presidentti Koiviston toivomuksesta Kullberg kuitenkin jatkoi vielä seuraavaan vuoden huhtikuuhun asti. Kullbergiä on väitetty (esimerkiksi Mauno Koiviston ja Harri Holkerin lisäksi) yhdeksi lamaan syyllisistä.


title: Rolf Kullberg

text: Kullbergin muistelmateos "Ja niin päättyi kulutusjuhla" ilmestyi vuonna 1996. Hän kuoli vaikeaan sairauteen 76 vuoden iässä syksyllä 2007.


title: Tanotorvi

text: Tanotorvi on Helsingissä Kaarelan kaupunginosassa vuodesta 1964 ilmestynyt lehti. Lehti on kuulunut Kaarelan kaupunginosan arkeen vuosikymmeniä. Nimi "tanotorvi" merkitsee ’tuohitorvea’. Nykyään lehti on paitsi Kaarelan myös koko läntisen Helsingin ja Vantaan kaupunkirajan (Myyrmäki, Kaivoksela, Louhela) kulttuuri- , urheilu- ja kotiseutujulkaisu. Se välittää tietoja alueen tapahtumista, ottaa kantaa erilaisiin ongelmiin ja ajaa asukkaiden etua.


title: Tanotorvi

text: "Tanotorvi" ilmestyy 12 kertaa vuodessa 16–24-sivuisena eurotabloidina, ja lehdellä on noin 80 000 lukijaa. Lehti tukee paikallista kulttuuri-, urheilu- ja yritystoimintaa.


title: Nicholas Rescher

text: Nicholas Rescher (s. 15. heinäkuuta 1928 Hagen, Saksa) on yhdysvaltalainen filosofi, joka on toiminut pitkään Pittsburghin yliopistossa. Hän on nykyään yliopiston filosofian professori ja tieteenfilosofiaan keskittyneen Center for the Philosophy of Science -tutkimuskeskuksen johtaja.


title: Nicholas Rescher

text: Rescher väitteli tohtoriksi Princetonin yliopistosta vuonna 1951 22-vuotiaana, laitoksen tuohonastisen historian nuorimpana. Hän on kirjoittanut noin 100 kirjaa ja 400 artikkelia monilta filosofian alueilta, mukaan lukien logiikka, tietoteoria, tieteenfilosofia, metafysiikka ja arvoteoria. Hänet tunnetaan ennen kaikkea pragmatismin ja viime aikoina prosessifilosofian puolestapuhujana.


title: Sanat murenevat

text: Sanat murenevat on vuonna 1984 julkaistu Lea Lavenin 12. albumi. Albumin on julkaissut LP-levynä ja C-kasettina Oy Bluebird Ab ja vuonna 1999 CD-levynä BMG Finland Oy. Albumia myytiin yli 50 000 kappaletta eli silloiseen timanttilevyyn oikeuttava määrä. Laven osallistui MTV:n ""Kevään sävel"" -kilpailuun albumin kappaleella "Sanat murenevat" ja sijoittui kilpailussa neljänneksi.


title: Sanat murenevat

text: Levy on äänitetty pääosin MTV:n studiolla, jossa äänittäjänä on ollut Harri Sutinen. Kari Litmanen on johtanut studio-orkesteria ja tehnyt kappaleiden sovitukset.


title: Sanat murenevat

text: Muista poiketen kappale "Taivaan lahja" on äänitetty Takomo-studiolla ja äänittäjä on Juha Laakso. Orkesterin johtaja ja sovittaja on Markku Johansson.


title: Sanat murenevat

text: Levykannen suunnittelu ja valokuva ovat Erik Uddströmin käsialaa.


title: Sanat murenevat

text: Kaikki kappaleet sanoittanut Chrisse Johansson ja sovittanut Kari Litmanen, ellei toisin mainittu.


title: Huntington Beach

text: Huntington Beach on merenrantakaupunki Orangen piirikunnassa eteläisessä Kaliforniassa, Yhdysvalloissa. Vuoden väestönlaskennassa kaupungin asukasluku oli 189 594. Sitä rajaa lännessä Tyynimeri, pohjoisessa Seal Beach, etelässä Costa Mesa, koillisessa Westminster ja idässä Fountain Valley.


title: Huntington Beach

text: Huntington Beachilla on rantaviivaa noin 14 kilometriä. Sen pinta-ala on 81,7 neliökilometriä, josta maa-alaa on 68,3 neliökilometriä ja vesialaa 13,4 neliökilometriä. Kaupungin asukastiheys on 2 779 as./km². Suurin osa asukkaista, noin 79 prosenttia, on valkoihoisia.


title: Huntington Beach

text: Huntington Beachin aluetta asutti alun perin tongva-heimo. Eurooppalaisia alueelle saapui espanjalaisen sotilaan Manuel Nieton vanavedessä. Nieto oli vuonna 1784 saanut alueen tunnustuksena sotilaallisesta palvelustaan. Huntington Beachista tuli kaupunki vuonna 1909, ja sen ensimmäinenä pormestari oli Ed Manning. Nykyisin kaupunki tunnetaan etenkin surffausmahdollisuuksista.


title: LVMH

text: LVMH Moët Hennessy Louis Vuitton SE (yleisesti lyhennettynä LVMH) on ranskalainen ylellisyystuotteita valmistava ja markkinoiva yritys. Liikevaihdolla mitattuna LVMH on toimialallaan maailman suurin konserni, joka koostuu kaikkiaan noin 60:stä verraten itsenäisesti johdetusta tytäryrityksestä, joista kukin keskittyy yhden tai useamman ylellisen tuotemerkin markkinointiin.


title: LVMH

text: LVMH:n omistamia tuotemerkkejä ovat esimerkiksi samppanjavalmistajat Moët & Chandon, Mercier, Veuve Clicquot-Ponsardin, Cloudy Bay, Krug ja Mercier; konjakinvalmistaja Hennessy; viinivalmistaja Château d'Yquem; kellovalmistajat Hublot ja Tag Heuer; sekä muotimerkit Louis Vuitton, Donna Karan ja Kenzo.


title: LVMH

text: LVMH on osittain muotitalo Christian Diorin omistama ja Bernard Arnault on kummankin yrityksen toimitusjohtaja ja hallituksen puheenjohtaja. LVMH on syntynyt kahden merkittävän fuusion tuloksena: vuonna 1971 samppajavalmistaja Moët et Chandon fuusioitui konjakkitalo Hennessyn kanssa. Tästä fuusiosta syntynyt yritys sulautui Louis Vuittonin kanssa vuonna 1987 muodostaen nykyisen LVMH:n.


title: Peter Simons (filosofi)

text: Peter Simons (s. 23. maaliskuuta 1950) on brittiläinen filosofi, joka toimii Leedsin yliopiston filosofian professorina. Hän opiskeli Manchesterin yliopistossa ja on opettanut aiemmin Boltonin ja Salzburgin yliopistoissa.


title: Peter Simons (filosofi)

text: Simons on erikoistunut metafysiikkaan, ontologiaan, logiikan ja Keski-Euroopan filosofian historiaan, sekä metafysiikan hyödyntämiseen insinööritieteissä ja muilla ei-filosofisilla aloilla.


title: Peter Simons

text: Peter Simons voi viitata seuraaviin henkilöihin:


title: Rakkaus (Lea Lavenin albumi)

text: Rakkaus on vuonna 1986 julkaistu Lea Lavenin 13. albumi. Albumin on julkaissut LP-levynä ja C-kasettina Oy Bluebird Ab ja vuonna 1999 CD-levynä BMG Finland Oy. Albumi sisältää uuden version Lavenin vuoden 1974 hitistä "Tumma nainen". Hän lauloi "Tumman naisen" vielä kolmannen kerran vuonna 2000 albumille Leidit levyllä.


title: Rakkaus (Lea Lavenin albumi)

text: Albumin nimikappale "Rakkaus" on käännösversio alkuperäisestä hittikappaleesta "Only Love", joka kuultiin televisiosarjan "Taiteilijan tytär" tunnussävelmänä.


title: Rakkaus (Lea Lavenin albumi)

text: Kaikki kappaleet sovittanut Markku Johansson.


title: LG Group

text: LG Group on eteläkorealainen holdingyhtiö, jonka kokonaan tai osittain omistamat yhtiöt valmistavat elektroniikka-, tietoliikenne- ja petrokemikaalituotteita. Yhtiön omistamista yhtiöistä kolme suurinta ovat LG Electronics, LG Chem ja LG TeleCom. Yhtiön pääjohtajana on toiminut Koo Bon Moo vuodesta 1995 alkaen. Yhtiön slogan on ”Life’s Good”.


title: LG Group

text: Korealainen Koo In-hwoi perusti vuonna 1947 Lucky Chemical -yhtiön, joka on nykyinen LG Chem. Lucky Chemicalin ensimmäinen tuote oli Lucky Cream -kosmetiikkavoide. Vuonna 1958 Koo perusti Goldstar-yhtiön, joka tunnetaan nykyään nimellä LG Electronics. Vuonna 1959 Goldstar valmisti Korean ensimmäisen radion.


title: LG Group

text: LG sai nykyisen nimensä (sanoista Lucky ja Goldstar) vuonna 1995. LG-yhtiön pääjohtajaksi nousi perustaja Koo In-hwoin pojanpoika Koo Bon-moo. Konsernin elektroniikkayhtiö LG Electronics lähti määrätietoisesti laajentamaan Eurooppaan ja Pohjois-Amerikkaan 2000-luvun alussa, jolloin sen liiketoimintaa kasvattivat LCD-näytöt, matkapuhelimet, digitelevisiot ja plasmanäytöt.


title: LG Group

text: Koo Bon-moon kaudella konsernin liikevaihto on nelinkertaistunut ja markkina-arvo kymmenkertaistunut.


title: Wolf Creek

text: Wolf Creek on vuonna 2005 ensi-iltansa saanut kauhuelokuva. Elokuvan ohjasi Greg McLean.


title: Wolf Creek

text: Elokuva kertoo kolmesta kaveruksesta, Kristystä, Lizistä ja Benistä, jotka lähtevät automatkalle halki Australian. Nuoret yöpyvät aavikolla aikoen aamulla jatkaa matkaa. Seuraavana aamuna auto ei käynnistykään ja he joutuvat jäämään vielä toiseksi yöksi. Keskellä yötä paikalle ajaa mukava vanha herra, joka tarjoaa nuorille hinausta talolleen, jossa auton voisi korjauttaa.


title: Sauðárkrókur

text: Sauðárkrókur on noin 2 600 asukkaan kaupunki Skagafjörðurin kunnassa Islannissa. Se on toiseksi suurin kaupunki Islannin pohjoisrannikolla. 35 kilometrin päässä pohjoiseen sijaitsee kuumia lähteitä, jotka on mainittu Grettir Vahvan saagassa.


title: Sauðárkrókur

text: Sauðárkrókur oli ennen itsenäinen kuntansa kunnes se liitettiin kymmenen muun kunnan kanssa Skagafjörðurin kunnaksi vuonna 1998.


title: J. J. C. Smart

text: John Jamieson Carswell ”Jack” Smart (16. syyskuuta 1920 – 6. lokakuuta 2012) oli skotlantilaissyntyinen enimmäkseen Australiassa vaikuttanut filosofi, joka työskenteli erityisesti metafysiikan, mielenfilosofian, uskonnonfilosofian ja poliittisen filosofian aloilla.


title: J. J. C. Smart

text: Smart opetti Adelaiden yliopistossa, La Troben yliopistossa ja Australian kansallisessa yliopistossa. Mielenfilosofiassa Smart oli alun perin behavioristi, mutta myöhemmin hänestä tuli tyyppi-identiteettiteorian varhaisia kannattajia.


title: Arepa

text: Arepa on maissijauhosta leivottu pieni leipä, jota syödään Etelä-Amerikassa. Arepaa pidetään etenkin Venezuelassa perinteisenä ruokana, mutta se on suosittua myös Kolumbiassa, Panamassa ja Puerto Ricossa sekä levinnyt Yhdysvaltoihin siirtolaisten mukana.


title: Arepa

text: Paksuhko arepa tyypillisesti halkaistaan ja täytetään juustolla ja muilla lisukkeilla, kuten vihanneksilla, kanalla tai majoneesilla.


title: Château d’Yquem

text: Château d'Yquem on ranskalainen Premier Cru Supérieur -viini Sauternesin alueelta Gravesista, eteläisestä Bordeaux'sta. Vuonna 1855 suoritetussa Bordeaux'n viinien virallisessa luokittelussa Château d'Yquem oli ainoa Sauternesin viini, jolle myönnettiin Premier Cru Supérieur -luokitus. Château d'Yquem on LVMH:n tytäryhtiö.


title: Château d’Yquem

text: Château d'Yquem on jalohomeisista Sémillon- sekä Sauvignon Blanc -lajikkeista sekoitussuhteella 80/20 tehty makea valkoviini, jonka sokeripitoisuus on vuosikerrasta riippuen noin 140 grammaa litraa kohti. Sitä pidetään yhtenä maailman parhaista viineistä, mikä heijastuu myös tuotteen hintaan. Esimerkiksi puolikas pullo vuoden 1995 Château d'Yquemia maksoi syksyllä 2007 Alkossa 134,20 euroa, vuonna 2014 maksoi pullo vuosikerran 2007 viiniä 671,30€. Alkon kuvauksen mukaan viini on täyteläisen tasapainoinen, viipyvä ja herkullisen hapokas.


title: Château d’Yquem

text: Tuotanto on keskimäärin 65 000 pullollista vuodessa. Jos sato jää huonolaatuiseksi, Château d'Yquem -vuosikerta jätetään kokonaan väliin. 1900-luvun aikana näin kävi yhdeksän kertaa.


title: Château d’Yquem

text: Vuonna 2006 Lontoossa myytiin 1,5 miljoonalla dollarilla Château d'Yquem -lajitelma, joka sisälsi pullollisen kaikkia 135:tä aikavälillä 1860–2003 tuotettua vuosikertaa. Tämä on kaikkien aikojen suurimpia yksittäisestä viinivertikaalista maksettuja hintoja. Lajitelma sisälsi myös yhdeksän tyhjää vuosikertapulloa, millä haluttiin tähdentää, että huonoina vuosina viiniä ei tuoteta ollenkaan.


title: Château d’Yquem

text: Vuonna 2006 LVMH-konserniin kuuluvat Dior ja Château d'Yquem suunnittelivat "L'Or de Vie" -nimisen ikääntymistä ehkäisevän kasvovoiteen. Voiteeseen on uutettu Château d'Yquemin Sauvignon Blanc -lajikkeen köynnösten mahlasta molekyylejä, joilla väitetään olevan hapettumista ehkäiseviä ominaisuuksia ja myös vaikututusta ihosolujen uusiutumiseen. Voiteesta on kahta eri versiota, La Crème ja L'Extrait. Hintataso on erittäin korkea, esimerkiksi 50 millilitran pakkaus La Crèmea maksoi joulukuussa 2007 yli 400 euroa.


title: Ulaani

text: Ulaani oli puolalaista alkuperää oleva kevyen ratsuväen yksikkötyyppi, jonka pääasiallisena hyökkäysaseena oli ratsuväen keihäs ja toissijaisena aseena kevyen ratsuväen sapeli.


title: Ulaani

text: Nimitys "ulaani" tulee puolankielen sanasta "Ułan", joka taasen periytyy tataarinkielen nimityksestä "Oglan", "urhea soturi" ja pelkkien keihäiden kanssa vihollista kohti syöksyminen vaatikin suurta rohkeutta ja päättäväisyyttä sekä kurinalaista yhteistyötä. Puolan 1700-luvulla jakaneet valtiot ottivat käyttöönsä alkuperäisen ulaani-nimen, mutta yksikkötyypin levitessä Länsi-Eurooppaan siitä käytettiin yksikkötyypin pääasiallisena aseena käyttämän keihään tai peitsen vuoksi myös nimitystä "ratsukeihäsmies". Ranskassa ja englanninkielisissä maissa ulaani tunnetaankin paremmin nimellä "lansieeri" (ransk. "lancier". Sanasta "lance", "keihäs").


title: Ulaani

text: Vaikka eurooppalainen ratsuväki oli käyttänyt peitsiä ja seipäitä jo keskiajalta lähtien, ensimmäiset modernit, kevyillä keihäillä varustetut ratsujoukot luotiin kuitenkin vasta 1700-luvulla Puolassa kevyen ratsuväen roolin korostuessa suhteessa aiempaan raskaaseen ratsuväkeen ja keihäin varustettujen ratsumiesten tullessa yhä tarpeellisimmaksi nopeutensa vuoksi. Mallia tähän uuteen kevyen ratsuväen yksikkötyyppiin puolalaiset olivat saaneet tataareilta, joita vastaan puolalaiset olivat aikoinaan joutuneet taistelemaan. Yksikkötyyppiä alettiin hyödyntää Puolan rajojen ulkopuolella ensin Puolan jakaneiden naapurimaiden (Preussi, Venäjä, Itävalta) armeijoissa 1700-luvun jälkipuoliskolla ja Napoleonin sotien myötä myös muissa Länsi-Euroopan maissa Ranskan keisarillisen armeijan ratsukeihäsmiesten saavuttaman maineen ansiosta.


title: Ulaani

text: Euroopan sotahistoriassa ulaanit muistetaan juuri nimenomaan heidän urhoollisista keihäin suoritetuista ratsuväen hyökkäyksistään joskus lukumääräisesti ylivoimaistakin vihollista vastaan. Johtuen yksikkötyypin alkuperästä ja syntyhistoriasta, juuri ulaaneissa jatkoi elämäänsä Puolan vanha ja maineikas ratsuväkikulttuuri ratsutaitoineen- ja perinteineen sekä aggressiivisine hyökkäystaktiikkoineen. Eritoten puolalaisille oli kunnia-asia palvella tässä ratsuväen yksikkötyypissä, joka oli alkujaan ollut puolalaisen aateliston yksinoikeus ja kansakunnan ylpeys.


title: Ulaani

text: Ulaanit saavuttivat pelottavan maineen Napoleonin sotien aikaan, ei vähiten Napoleonin puolalaisten ulaanien ansiosta. Ulaanit olivat monipuolinen, nopea ja helposti liikuteltava ratsuväenmuoto ja useat maat ottivat ulaanit osaksi armeijoitaan Napoleonin sotien jälkeen. Ulaanit kasvattivat suosiotaan Euroopan maissa aina 1800-luvun viimeisille vuosikymmenille saakka, tullen lopulta korvatuiksi rakuunoilla ja ratsujääkäreillä, ratsuväen vaatimusten muuttuessa viimeistä kertaa ennen koko aselajin häviämistä.


title: Ulaani

text: Ulaanien univormu noudatti yleensä alkuperäistä puolalaista esikuvaansa, johon kuului olennaisena osana ulanka. Ulanka oli vyötärön kohdalta kapeneva univormutakki, jonka edessä kulki v-mallinen, alaspäin kapeneva kaksoisrivinapitus. Napoleonin sodista 1800-luvun puoliväliin saakka takki oli tiukka ja vyötäröön asti ulottuva, mutta muuttui tämän jälkeen asetakin mukaiseksi, reisiin ulottuvaksi takiksi. Käännetyissä hihansuissa oli "puolalaiset" koristekärjet. Takissa oli lisäksi olkapoletit sekä korkea pystykaulus. Olkapoletit toimivat paitsi koristeina, myös suojina ylävartaloon kohdistuvia miekan lyöntejä vastaan. Paraateissa rinnustaan voitiin edessä olevilla napeilla kiinnittää vielä erillinen etumusosa eli "plastron", josta saattoi käydä ilmi kulloisenkin kyseessä olevan ulaanirykmentin tunnusvärit, jonka vuoksi plastron erosi yleensä väriltään takin pääväristä ja oli samanvärinen takin käännettyjen hihansuiden ja kauluksen kanssa. Päähineenä oli yläosastaan neliskulmainen lakki, tsapka (puol. czapka), jonka mallista päähinettä Puolan aatelisto oli alkujaan käyttänyt. 1800-luvun puolivälissä tsapkasta kehittyi monissa maissa alkuperäistä tsapkaa vähemmän massiivinen ja enemmän päänmyötäisempi nahkakypärä. Sen laella oli edelleen alkuperäisestä mallista jo tuttu nelikulmainen tasanne, kuitenkin nyt alkuperäistä pienemmässä koossa. Tsapkaan voitiin lisäksi kiinnittää erillinen jouhitöyhtö esimerkiksi paraati-asua varten. Housuina toimivat ratsastushousut, joissa oli sivuun ommellut, monesti punaiset, koristeraidat.


title: Ulaani

text: Ulaanien peitset peitset soveltuivat erityisen hyvin keskitettyyn rynnäkköön. Näin ollen ulaaneja käytettiin iskujoukkona. Koska erittäin kurinalainen jalkaväkijoukko kykenee torjumaan ratsuväkirynnäkön ulaanit sopivat erityisen hyvin ne hajaantuneen, huonosti koulutetun tai pakenevan jalkaväen hätistelyyn ja takaa-ajoon.


title: Imperial Beach

text: Imperial Beach on kaupunki Yhdysvalloissa Kalifornian San Diegon piirikunnassa. Vuoden väestönlaskennassa kaupungin asukasluku oli 26 992. Sen pinta-ala on 11,7 neliökilometriä, josta 11,1 neliökilometriä on maata ja 0,6 neliökilometriä (5,53 %) vettä. Kaupunki sijaitsee manner-Yhdysvaltain äärimmäisessä lounaiskulmassa: sitä rajaa lännessä Tyynimeri ja etelässä Meksiko. Se on perustettu vuonna 1887.


title: Sauternes

text: Sauternes on kunta Ranskassa, Gironden departementissa. Sauternes sijaitsee Gravesin alueella eteläisessä Bordeaux'ssa. Kunnan mukaan on nimetty Sauternesin viinialue, joka tunnetaan erityisesti makeista valkoisista jälkiruokaviineistä. Tunnetuin näistä viineistä lienee Château d'Yquem. Sauternesin asukasluku vuoden 2006 väestönlaskennan mukaan oli 679.


title: Geoff Lees

text: Geoff Lees (s. 1. toukokuuta 1951 Kingsbury, Warwickshire, Yhdistynyt kuningaskunta) on entinen brittiläinen Formula 1 -kuljettaja. Hän osallistui 12 osakilpailuun, mutta ei saavuttanut niistä yhtään MM-pistettä. Hänen parhaaksi sijoitukseksi jäi seitsemäs sija Saksan GP:stä vuonna 1979.


title: Geoff Lees

text: Lees ajoi kaikissa osallistumissaan kilpailuissa pienten yksityistallien autoilla, joiden kilpailukyky oli heikko. Kaudella 1981 hän haki lisävauhtia F1-uralleen voittamalla Euroopan Formula 2 -sarjan mestaruuden. F2-sarjan mestaruus ei kuitenkaan tuonut Leesille toivottua kuljettajan paikkaa huipputallista, vaan hän joutui tyytymään Theodoreen ja Lotukseen. Lees päättikin vetäytyä kuninkuusluokasta kauden 1982 jälkeen.


title: Geoff Lees

text: F1-uran jälkeen Lees siirtyi kilpailemaan Japaniin, jossa hän saavutti parempaa menestystä mm. voittamalla kauden 1983 Japanin F2-mestaruuden.


title: Aamulla rakkaani näin

text: Aamulla rakkaani näin on vuonna 1978 julkaistu Lea Lavenin seitsemäs albumi. Albumin julkaisi LP-levynä ja C-kasettina CBS Records Oy ja CD-levynä 1990-luvulla Sony Music Entertainment (Finland) Oy. Laven osallistui vuonna 1978 Suomen Euroviisukarsintoihin albumin nimikappaleella "Aamulla rakkaani näin".


title: Aamulla rakkaani näin

text: Kaikki kappaleet sovittanut Jori Sivonen, ellei toisin mainittu.


title: Mike Thackwell

text: Mike Thackwell (s. 30. maaliskuuta 1961 Auckland, Uusi-Seelanti) on entinen uusiseelantilainen Formula 1 -kuljettaja. Hän osallistui urallaan viiteen osakilpailuun, mutta selviytyi karsinnoista lähtöruudukkoon vain kaksi kertaa. Ruutulipulle saakka hän ei koskaan päässyt eikä näin ollen saavuttanut yhtään MM-pistettä.


title: Mike Thackwell

text: Thackwell oli aikanaan nuorin F1-kilpailuun osallistunut kuljettaja lähdettyään ensimmäiseen kilpailuunsa 19 vuoden ja 182 päivän ikäisenä. Hän ei kuitenkaan tehnyt koskaan todellista läpimurtoa F1:siin ja muita saavutuksia ei tullut. Ennätys rikottiin kauden 2009 Unkarin GP:ssä, jossa Toro Rosso-tallin kuljettaja Jaime Alguersuarista tuli kaikkien aikojen nuorin kuljettaja.


title: Mike Thackwell

text: Thackwell sai kunnian voittaa viimeisen Formula 2 -sarjan mestaruuden vuonna 1984, kun F2 korvattiin Formula 3000 -sarjalla vuodesta 1985 eteenpäin.


title: Dave Mason

text: David Thomas "Dave" Mason (s. 10. toukokuuta 1946 Worcester, Englanti) on brittiläinen rock-kitaristi ja laulaja-lauluntekijä.


title: Dave Mason

text: Mason tuli alun perin tunnetuksi Trafficin jäsenenä. Hänen tunnetuimpia kappaleitaan on "Feelin' Alright", jonka Traffic levytti vuonna 1968. Myöhemmin useat artistit, muiden muassa Joe Cocker, ovat tehneet tästä kappaleesta cover-version. Mason on luonut myös soolouran, jonka suurin menestys oli single "We Just Disagree" vuonna 1977.


title: Dave Mason

text: Mason on pitkän uransa aikana tehnyt yhteistyötä muiden muassa Jimi Hendrixin, The Rolling Stonesin, Eric Claptonin, George Harrisonin ja Cass Elliotin kanssa. 1990-luvulla hän kuului vähän aikaa Fleetwood Maciin.


title: Mel Ferrer

text: Melchior Gaston ”Mel” Ferrer (25. elokuuta 1917 Elberon, New Jersey – 2. kesäkuuta 2008 Santa Barbara, Kalifornia) oli yhdysvaltalainen näyttelijä, ohjaaja ja tuottaja.


title: Mel Ferrer

text: Melchior Gaston Ferrer syntyi New Jerseyssä. Hänen isänsä oli kuubalaissyntyinen kirurgi ja St. Vincentin sairaalan johtaja José María Ferrer (k. 1920) ja äitinsä Irene O'Donohue (k. 1967). Äidin isä Joseph O'Donohue oli New Yorkin kaupungin puistokomissaari sekä kahvipörssin ja Brooklyn–New York-lautan perustaja. Ferrer opiskeli Princetonin yliopistossa, mutta jätti opintonsa kesken näyttelijäuransa takia.


title: Mel Ferrer

text: Ferrer aloitti elokuvauransa 1940-luvun lopussa. Hänen tunnetuimpia elokuviaan ovat muun muassa "Syntynyt pahaksi" (Born to Be Bad, 1950), "Villin Lännen villikissa" (Rancho Notorious, 1952), "Lili" (Lili, 1953), "Sota ja rauha" (War and Peace, 1956), "Elena ja miehet" (Elena et les hommes, 1956) ja "Nainen Berliinissä" (Fräulein, 1958). Hän on näytellyt urallaan paljon myös eurooppalaisissa elokuvissa. Hän näytteli Phillip Eriksonia vuosina 1981–1984 saippuasarjassa "Viinitila Falcon Crest". Hän on saanut urastaan tähden Hollywood Walk of Famelle.


title: Mel Ferrer

text: Ferrer oli viidesti naimisissa:


title: Mel Ferrer

text: Ferrer kuoli 90-vuotiaana sydänkohtaukseen Santa Barbarassa, Kaliforniassa.


title: Hyperglykemia

text: Hyperglykemia tarkoittaa liian korkeaa verensokeria. Ihmisellä, jolla ei ole diabetesta, verensokeri ei yleensä nouse yli tason 8,0 mmol/l. Tyypin 2 diabeteksen hoidossa verensokeri pyritään pitämään mahdollisimman normaalina, eli yli 8 mmol/l olevat verensokeriarvot ovat diabeetikollakin korkeita verensokereita. Veren sokeripitoisuus voi kohota yli 30 mmol/l ja jopa yli 40 mmol/l. Hyperglykemia edistää ateroskleroosin kehittymistä.


title: Hyperglykemia

text: Tyypillisesti ihmisellä on janon tunne. Janoon ei ole järkevää juoda sokeripitoisia juomia, koska se nostattaa veren sokeripitoisuutta lisää. Vesi on paras vaihtoehto. Muita tuntemuksia, joita korkea verensokeri aiheuttaa, ovat väsymys, ajattelun vaikeutuminen vaikeita tehtäviä suoritettaessa ja raskas väsymyksen tunne käsien ja jalkojen nivelissä (johtuu ateroskleroosista ja muistuttaa raskaan liikunnan jälkeisen maitohapon tunnetta lihaksissa).


title: Hyperglykemia

text: Muita oireita ovat silmänpohjan muutokset, kun sokeripitoinen veri tekee muutoksia silmänpohjan verisuoniin. Ihmisen näkökyky heikkenee pikkuhiljaa, ja pitkän ajan kuluessa hän sokeutuu.


title: Hyperglykemia

text: Raajojen verenkierto heikkenee, ja niissä voi ilmetä tunnottomuutta. Jos näitä ei hoideta, raajat voivat mennä kuolioon. Äärimmäisenä hoitokeinona on amputoiminen.


title: Rotunainen

text: Rotunainen on vuonna 1979 julkaistu Lea Lavenin kahdeksas albumi. Albumin julkaisi LP-levynä ja C-kasettina CBS Records Oy ja CD-levynä 1990-luvulla Sony Music Entertainment (Finland) Oy.


title: Rotunainen

text: Kaikki kappaleet sanoittanut Chrisse Johansson ja sovittanut Jori Sivonen, ellei toisin mainittu.


title: Keltalyijykerttu

text:
Keltalyijykerttu ("Camaroptera superciliaris") on lyijykerttujen sukuun kuuluva varpuslintu. Lajin nimesi ja kuvaili Louis Fraser 1843.
__notoc__
Linnun yläpuoli ja poski ovat keltaiset, alapuoli on valkoinen ja kurkussa on sininen laikku. Koivet ovat pitkähköt ja punertavat, nokka suora, pitkähkö ja tumma.


title: Keltalyijykerttu

text: Laji kuuluu lyijykerttujen sukuun, johon sen lisäksi kuuluu kaksi muuta lajia. Suku kuuluu laajaan herttujen ("Cisticolidae") heimoon.


title: Keltalyijykerttu

text: Keltalyijykerttu elää Afrikan länsi- ja keskiosissa, Ugandasta länsirannikolle. Sen esiintymisalueen suuruus on noin 2,8 miljoonaa neliökilometriä. Sen kanta on elinvoimainen.


title: Keltalyijykerttu

text: Lajin tyypillistä elinympäristöä ovat trooppiset ja subtrooppiset alavat metsät ja pensaikot.


title: Jean-Baptiste Camille Corot

text: Jean-Baptiste Camille Corot (16. heinäkuuta 1796 Pariisi – 22. helmikuuta 1875 Pariisi) oli ranskalainen taidemaalari. Corot’n laajan tuotannon painopisteenä oli maisemamaalaus, mutta hän maalasi myös runsaasti muotokuvia. Hänen taiteelleen on ominaista hienovarainen värisävyjen käyttö ja hieman surumielinen tunnelma. Hän oli ensimmäisiä ulkoilmamaalareita, jotka käyttivät alla prima eli kertamaalaustekniikkaa.


title: Jean-Baptiste Camille Corot

text: Corot oli vannoutunut ulkoilmamaalari. Hän vietti kesät maastossa aiheita etsien ja luonnoksia tehden, ja siirtyi vasta talvella ateljeehen tehdäkseen luonnosten avulla varsinaiset maalaukset. Suurimman osan aiheistaan hän haki Ranskan maaseudulta, mutta hän teki myös kolme pitkää Italian matkaa, jotka olivat hyvin tärkeitä hänen taiteellisen kehityksensä kannalta. Hänen Italiassa tekemänsä öljyväriluonnokset ovat nykyään jopa yhtä arvostettuja kuin hänen myöhemmät valmiit työnsä.


title: Jean-Baptiste Camille Corot

text: Corot tutki tarkoin sitä, miten erilaiset valaistusolosuhteet vaikuttivat maisemaan. Hän pyrki tallettamaan maalauksiinsa tietyn hetken, jolloin valaistus teki maisemasta erityisen puhuttelevan. Useimmiten tuo hetki ajoittui aamunkoittoon tai iltahämärään. Tämä Corot’n kiinnostus hetkellisten vaikutelmien tallentamiseen teki hänestä tärkeän esikuvan impressionisteille. Corot’n klassisen hillityt muotokuvat puolestaan inspiroivat myöhemmin muun muassa Pablo Picassoa.


title: Jean-Baptiste Camille Corot

text: Corot alkoi menestyä 1840-luvulla, ja 1850-luvulla hänen teoksiaan osti jopa keisari Napoleon III. Menestys ei saanut häntä kuitenkaan muuttamaan elämäntyyliään: hän pysyi täydellisesti taiteelleen omistautuneena ihmisenä eikä koskaan perustanut perhettä tai osallistunut mihinkään yhteiskunnalliseen toimintaan. Corot’n epäpoliittisuus ilmenee selkeästi myös hänen taiteessaan, jossa ei näy mitään merkkejä 1800-luvun suurista muutoksista, teollistumisesta ja nationalismin noususta. Hänen aihevalintansa liittyvät paremminkin 1700-luvun rousseaulaiseen luontoromantiikkaan. Myös klassisen ranskalaisen maisemamaalauksen vaikutus (esimerkiksi Nicolas Poussin) näkyy Corot’n taiteessa.


title: Jean-Baptiste Camille Corot

text: Corot kuului ns. Barbizonin koulun johtaviin taiteilijoihin. Vanhemmilla päivillään hän tuli tunnetuksi nuorten taiteilijoiden taloudellisena tukijana ja sai lempinimen ”Papa Corot”. Hän myös lahjoitti runsaasti rahaa hyväntekeväisyyteen.


title: Viron päähallintopiiri

text: Viron päähallintopiiri (; ) muodosti Viron saksalaisen siviilihallinnon toisen maailmansodan aikana. Se oli osa Ostlandin valtakunnankomissariaattia. Viron päähallintopiiriä johti kenraalikomissaari SA-Obergruppenführer Karl Litzman (1893) vuosina 1941–1944.


title: Viron päähallintopiiri

text: Alueen SS:n ja poliisin johto toimi suoraan Ostlandin valtakunnankomissariaatin alaisuudessa. SS:n ja poliisin johtajana toimi SS-Oberführer Hinrich Möller (1906–1974) vuosina 1941–1944. Hänen seuraajansa (1902–1973) oli SS-Brigadeführer Walter Schröder. Ostlandin valtakunnankomissariaatin keskitysleireistä vastasi SS-Hauptsturmführer Hans Aumeier (1906–1947).


title: Viron päähallintopiiri

text: Kenraalikomissariaatin yhteyteen perustettiin myös virolainen hallinto-organisaatio, jolle ei kuitenkaan annettu merkittävää valtaa. Virolaishallintoa johti Hjalmar Mäe (1901-1978) vuosina 1941–1944. Virolaishallinnon sisäasiain johtajana oli Oskar Angelus (1901–1978), oikeusasioiden johtajana Hjalmar Mäe 1941–1943 sekä Oskar Öpik 1943–1944 ja raha-asioiden johtajana Alfred Wendt 1941–1944.


title: Viron päähallintopiiri

text: Viron päähallintopiiri jakautui kuudeksi piirikunnaksi ja yhdeksi alapiirikunnaksi. Sen hallinnollinen keskus oli Tallinna.


title: Visayanpartasika

text: Visayanpartasika ("Sus cebifrons") on äärimmäisen uhanalainen sikojen heimoon kuuluva sorkkaeläin.


title: Visayanpartasika

text: Visayanpartasian säkäkorkeus on noin puoli metriä, vartalon pituus vajaan metrin ja painoa 40-80 kg. Koiras on huomattavasti suurempi kuin naaras. Yleisväri on tummanharmaa. Koko vartalo on jäykän mutta harvan karvan peitossa. Poikasilla ja naarailla tämä karva on mustaa, mutta aikuiset koiraat harmaantuvat, ja niiden hartioissa karva voi olla aivan valkoistakin.


title: Visayanpartasika

text: Visayanpartasikaa tavataan vain Filippiineillä, Visayasin alueella. Cebun saarella elänyt nimialalaji "Sus cebifrons cebifrons" on jo kuollut sukupuuttoon.


title: Lea Laven (albumi)

text: Lea Laven on vuonna 1987 julkaistu Lea Lavenin 14. albumi. Albumin on julkaissut LP-levynä ja C-kasettina Oy Bluebird Ab.


title: Timo Forsström

text: Timo Markku Forsström (s. 1961 Helsinki) on suomalainen säveltäjä ja muusikko, jonka musiikinopiskelu alkoi Lasse Pihlajamaan opistossa jo kuusivuotiaana. Forsström on voittanut Seinäjoen tangomarkkinoiden sävellys- ja sanoituskilpailut kolme kertaa. Hän toimi Kaartin soittokunnassa käyrätorvistina vuoteen 2013.


title: Bar-le-Duc

text: Bar-le-Duc on 16 041 asukkaan (2006) kaupunki Meusen departementissä Koillis-Ranskassa. Kaupunki on alueensa pääkaupunki. Bar-le-Ducin keskusta jakautuu yläkaupunkiin ja kukkuloiden ympäröimään jokilaaksoon sijoittuneeseen alakaupunkiin. Kaupallinen keskusta sijaitsee alakaupungissa kaupungintalon ja torin tuntumassa. Bar-le-Ducista on TGV-yhteys Pariisiin.


title: Paperintaittelun matematiikka

text: Origamien taittelua on tutkittu runsaasti matematiikan näkökulmasta. Kiinnostavia tutkimuskohteita on esimerkiksi se, voidaanko kappale esittää tasokuviona ilman, että se vahingoittuu. Paperintaittelua on myös käytetty apuna matemaattisten yhtälöiden ratkaisemisessa.


title: Paperintaittelun matematiikka

text: Eräät klassisista geometrian konstruktiotehtävistä, joita ei tunnetusti voida ratkaista harpilla ja viivoittimella, voidaan ratkaista paperitaitosten avulla. Tällaisia ovat esimerkiksi mielivaltaisen kuution tilavuuden kaksinkertaistaminen ja kulman jakaminen kolmeen osaan. Paperitaitosten avulla voidaan ratkaista jopa neljännen asteen yhtälöitä.


title: Legio XXX Ulpia Victrix

text: Legio XXX Ulpia Victrix () oli roomalainen legioona. Trajanus perusti sen ja Legio II Traiana Fortiksen kanssa vuonna 105 Daakian sotaa varten. Legiona oli nimetty Trajanuksen "gens" Ulpian mukaan.


title: Legio XXX Ulpia Victrix

text: Legiona sijoitettiin aluksi Pannonia Superioriin, ja osa sen joukoista otti osaa itse Daakian sotaan. Legiona ansaitsi lisänimen "Victrix" (voittoisa) sodan aikana. Osia legioonan joukoista taisteli ehkä Trajanuksen Parthian sodassa. Vuonna 122 legioona lähetettiin Castra Veteraan Germania Inferioriin. Legioona oli siellä vielä 400-luvun alussa.


title: Legio XXX Ulpia Victrix

text: Vuonna 193 legioona tuki Septimius Severusta. Severus antoi legionalle lisänimen "Pia Fidelis" (uskollinen ja luotettava). Vuonna 260 legioona tuki Gallian keisarikunnan usurpaattoria Postumusta, mutta Aurelianus kukisti viimeisen Gallian hallitsijan Tetricuksen vuonna 274. Legio XXX Ulpia Victrix menetti 300-luvulla merkityksensä kun ratsuväestä tuli entistä merkittävämpi.


title: Pauli Pietiläinen

text: Pauli Pietiläinen (s. 1961) on suomalainen urkuri. Hän opiskeli urkujensoittoa Espoon Musiikkiopistossa Tauno Satomaan johdolla, ja vuodesta 1980 Sibelius-Akatemiassa opettajinaan Kari Jussila ja urkuimprovisaatiossa Kaj-Erik Gustafsson. Sibelius-Akatemian Kirkkomusiikin osastossa hän suoritti musiikin maisterin (Master of Music) tutkinnon vuonna 1988. Pietiläinen on täydentänyt opintojaan lukuisilla mestarikursseilla. Urkuimprovisaatiota hän on opiskellut Olivier Latryn ja Anders Bondemanin johdolla. Hän on ollut myös professori Wolfgang Rübsamin oppilaana Chicagossa.


title: Pauli Pietiläinen

text: Pietiläinen tunnetaan erityisesti urkusovitusten esittäjänä ja kiinnostavien konserttiohjelmien esittäjänä. Hän soitti ensikonserttinsa vuonna 1992 ja on esiintynyt lukuisissa konserteissa kotimaassa, muun muassa Lahden Kansainvälisellä Urkuviikolla, ja tehnyt äänityksiä Yleisradiolle sekä paikallisradiolle Pietarissa. Kotimaan lisäksi hän on konsertoinut Ruotsissa, Saksassa, Sveitsissä, Puolassa, Ranskassa (muun muassa Pariisin Notre Dame), Italiassa, Unkarissa, Hongkongissa, Singaporessa, Yhdysvalloissa, Venäjällä ja Argentiinassa. Hän on levyttänyt useita CD-levyjä ja vieraillut säännöllisesti avustajana orkesterien konserteissa ja levytyksissä. Vuonna 2007 Sinfonia Lahden Pietiläinen oli solistina Sibeliustalon uruilla.


title: Pauli Pietiläinen

text: Pietiläinen toimi vuosina 1987–1989 kanttorina Vanajan seurakunnassa Hämeenlinnassa, 1989–2000 kanttorina Lahdessa, 2000–2005 Turun tuomiokirkon urkurina ja vuosina 2004–2005 Turun Urkujuhlien taiteellisena johtajana. Vuodesta 2005 Pietiläinen on ollut Lahden Ristinkirkon kanttori ja urkuri.


title: Baixa Pombalino

text: Baixa Pombalina on Lissabonin alakaupunki, kaupungin keskus. Baixan kaupunginosa sai nykyisen ruutuasemakaavan keskiaikaisen kaupunkikeskustan tuhouduttua lähes täysin vuoden 1755 maanjäristyksessä. Alueella sijaitsee monia aukioita, kävelykatuja (muun muassa pääkatu rua Augusta) ja kauppoja.


title: Suuret sävelet (Lea Laven)

text: Suuret sävelet on Lea Lavenin vuonna 2001 julkaistu kokoelma-albumi, joka sisältää 40 kappaletta hänen vuosina 1984–1989 levyttämistään albumeista. Albumi sisältää kaksi CD-levyä ja sen on julkaissut BMG Finland Oy


title: Louis Fraser

text: Louis Fraser (1810–1866) oli englantilainen eläintieteilijä ja keräilijä.


title: Louis Fraser

text: Fraser oli Lontoon eläintieteellisen seuran museonhoitaja ("Curator of the Museum of the Zoological Society of London"). Hän osallistui "African Civilization Society"n tutkijana kuuluisalle Allenin ja Thomsonin tutkimusretkelle Nigerjoelle 1841-1842. Palattuaan hän sai hoidettavakseen lordi Derbyn kokoelman Knowsleyssa. Hän nimesi muun muassa keltalyijykertun.


title: Louis Fraser

text: 1849 hän julkaisi tuhlailevasti kuvitetun, suurikokoisen kirjan "Zoologica Typica, or figures of the new and rare animals and birds in the collection of the Zoological Society of London". Kirjassa hän kuvailee suuren joukon uusia lintulajeja


title: Louis Fraser

text: 1850 hänet komennettiin konsuliksi Dahomeyhin, nykyisin Benin. 1859 hän keräsi lintuja ja nisäkkäitä Ecuadorissa Philip Lutley Sclaterille ja seuraavana vuonna Kaliforniassa. Palattuaan Lontooseen hän avasi myymälän Regent Streetille, missä hän myi eksoottisia lintuja. Viimeiset elinvuotensa hän vietti Amerikassa.


title: Mikko Virta

text: Mikko Virta on suomalainen kitaristi. Hän on PMMP-yhtyeen kitaristi ja soittanut useissa muissakin yhtyeissä, kuten My First Band, Telegram ja Jere & The Universe.


title: Kiiliäiset

text: Kiiliäiset eli saivartajat (Oestridae) ovat nisäkkäiden loiskärpäsiä. Niitä tunnetaan maailmanlaajuisesti noin 150 lajia. Ihmisessä loisimiseen on erikoistunut trooppisessa Amerikassa esiintyvä "Dermatobia hominis", mutta myös muutamat muut kiiliäiset voivat ottaa ihmisen isännäkseen. Vaikka monet kiiliäislajit onkin nimetty toukan tyypillisen isäntäeläimen mukaan, ne eivät useimmista muista loisista poiketen ole kovin lajispesifisiä.


title: Kiiliäiset

text: Kiiliäiset ovat tavallisesti isokokoisia karvaisia kärpäsiä. Aikuinen kärpänen munii munansa isännän iholle tai karvapeitteeseen, mistä toukat kuoriutuessaan siirtyvät iholle ja kaivautuvat sinne. Jotkin lajit voivat käyttää myös muita kärpäsiä vektorina (esimerkiksi "D. hominis"). Kiiliäistoukat elävät tavallisesti isäntänsä ihoon kaivautuneina, mutta joidenkin lajien toukat elävät ruoansulatuskanavassa, nielussa tai nenäonteloissa. Tällöin emo munii munat joko sierainten ympäristöön tai suun lähelle, mistä isäntä nuolee ne elimistöönsä. Toukka syö isännän kudoksia ja talvehtii isännässään. Keväällä se pudottautuu maahan ja koteloituu maaperässä.


title: Kiiliäiset

text: Kärpäsentoukkien ihmiselle aiheuttama sairaus on myiaasi.


title: New Shoreham

text: New Shoreham on kaupunki Washingtonin piirikunnassa Rhode Islandissa, Yhdysvalloissa. Se sijaitsee Block Islandin saarella, ja on saaren ainoa kunta. Vuoden 2000 väestönlaskennassa New Shorehamin asukasluku oli 1 010. Kaupunki on nimetty Englannin Kentin kreivikunnassa sijaitsevan Shorehamin kylän mukaan.


title: Lord Don’t Slow Me Down

text: Lord Don’t Slow Me Down on Baillie Walshin ohjaama dokumenttielokuva, joka kertoo brittiläisen rock-yhtye Oasiksen vuosien 2005–2006 Don’t Believe the Truth -maailmankiertueesta. Elokuvan ensi-ilta oli CMJ Film Festivalilla Directors Guild Theaterissa New Yorkissa 4. marraskuuta 2006, mistä alkaen elokuvaa esitettiin eri puolilla maailmaa vain Oasis fanikerhojen erikoisnäytännöissä. Eri televisiokanavat ovat esittäneet elokuvasta puolet lyhyemmäksi leikattua versiota, esimerkiksi Suomessa MTV3. Elokuvassa on myös Oasiksen kappale ”Lord Don’t Slow Me Down”, joka julkaistiin myöhemmin myös nettilatauksena.


title: Lord Don’t Slow Me Down

text: "Lord Don’t Slow Me Down" julkaistiin lokakuussa 2007 DVD:llä. Elokuvan lisäksi tupla-DVD-julkaisulla on myös Oasis live at City of Manchester Stadium -konserttitaltiointi ja bonuksia. Alla konsertin settilista.


title: Lord Don’t Slow Me Down

text: Kaikki kappaleet on kirjoittanut Noel Gallagher ellei toisin mainita.


title: Parhaat – 18 suosituinta sävelmää (Lea Laven)

text: Parhaat – 18 suosituinta sävelmää on Lea Lavenin vuonna 2000 julkaistu kokoelmalevy, joka sisältää 18 kappaletta hänen vuosina 1978–1982 CBS Finland Oy:lle levyttämistään albumeista.


title: Aromurmeli

text: Aromurmeli eli bobakki ("Marmota bobak") on alppimurmelia kooltaan ja väritykseltään muistuttava jyrsijälaji.


title: Aromurmeli

text: Aromurmeleita eli aikoinaan Unkarissa pustalla. Nykyään laji esiintyy harvalukuisena Ukrainassa mm. Volga-joen varrella, mutta aromurmeleita elää myös idemmässä, esimerkiksi Mongoliassa ja Länsi-Kiinassa.


title: Aromurmeli

text: Aromurmelit viihtyvät aroilla ja vuoristoniityillä ja ne rakentavat monimutkaisia maanalaisia käytäväverkostoja alppimurmelin tapaan. Lajin luonnollisia vihollisia ovat mm. kettu, susi, kotkat ja korppikotkat.


title: Valapaton tulva

text: Valapaton tulva tai Valarikon tulva oli Suomessa keväällä 1899 sattunut suurtulva. Nimensä tulva sai siitä, että helmikuussa 1899 Venäjän keisari ja Suomen suuriruhtinas Nikolai II antoi helmikuun manifestin, jolla hän kavensi Suomen autonomista asemaa ja näin suomalaisten käsityksen mukaan petti Suomelle antamansa hallitsijanvakuutuksen eli antamansa valan.


title: Valapaton tulva

text: Syynä tulvaan olivat useat edeltäneet sateiset vuodet, runsasluminen talvi 1898–1899 sekä sateinen ja lämmin kevät 1899. Tulva koski etenkin Kokemäenjoen, Kymijoen ja Vuoksen vesistöjä. Esimerkiksi Päijänteen vedenkorkeus oli 193 cm normaalia korkeammalla. Tällaisen tulvan toistuvuudeksi arvioidaan 100–150 vuotta.


title: Valapaton tulva

text: Valapaton tulva antoi ratkaisevan sysäyksen Suomen ympäristökeskuksen edeltäjän "Hydrografisen toimiston" perustamiseen. Suomen senaatin kesällä 1899 tulvavahinkoja tutkimaan asettama komitea arvioi vuosien 1898–1899 tulvavahingot noin 10 miljoonan markan suuruisiksi.


title: Valapaton tulva

text: Tulvat eivät vaatineet ihmishenkiä, vain yksi hevonen rattaineen hukkui.


title: Valapaton tulva

text: Valapaton viivoiksi tai Valarikon viivoiksi kutsutaan rantakallioihin merkittyjä ennätyskorkean vedenpinnan merkkejä vuodelta 1899. Valapaton viivoja on monin paikoin edelleen nähtävissä, ja niistä voidaan yhä nähdä vedenkorkeus tuona vuonna. Mielenosoituksellisesti jotkut valapaton viivat maalattiin punaisiksi.


title: M/S Oleander

text: M/S Oleander () on Saksassa vuonna 1980 valmistunut autolautta. Se luovutettiin tilaajalleen Townsend Car Ferries Ltd:lle nimellä M/S Pride of Free Enterprise 31. lokakuuta 1980. Sen sisaralus oli samana vuonna valmistunut onnettomuuslaiva M/S Herald of Free Enterprise.


title: M/S Oleander

text: M/S Pride of Free Enterprise asetettiin marraskuussa 1980 liikenteeseen välille Dover – Calais ja Dover – Zeebrugge. Vuonna 1987 alus vaihtoi nimeä ja jatkoi liikennöintiä välillä Dover – Zeebrugge. Alus rekisteröitiin P&O European Ferries Ltd:lle samana vuonna. Alus myytiin Howill Shipping Ltd:lle vuonna 1991 mutta vuokrattiin edelleen P&O European Ferries Ltd:lle. Liikenne välillä Dover – Calais aloitettiin 1992. Vuoden 1996 lokakuussa liikennöitiin Calaisin sijasta Zeebruggeen. Alkuvuonna 1998 alus liikennöi P&O Stena Line Ltd:n alaisuudessa välillä Dover – Calais. Samana vuonna alus sai uuden nimen "M/S P&O SL Picardy". Tammikuussa 2000 alus liikennöi jälleen välillä Dover – Zeebrugge kunnes telakoitiin helmikuussa Dunkerquessa. Se myytiin 2001 kyproslaiselle Transeuropa Shippingille ja sai uuden nimen. Liikenne välillä Oostende – Ramsgate aloitettiin heinäkuussa 2002.


title: Northland Wonderland

text: Northland Wonderland on eurodance-räppäri Melodie MC:n debyyttialbumi, joka julkaistiin vuonna 1993.


title: Assen

text: Assen on kaupunki itäisessä Hollannissa. Vuoden 2009 lopussa kaupungissa oli 66 874 asukasta. Se on Drenthen provinssin pääkaupunki. Kaupungin oikeudet se sai vuonna 1809. Stendenin yliopistolla on kampus myös Assenissa.


title: Assen

text: Assen tunnetaan vuosittain järjestettävästä Hollannin TT-ajoista. Se on kuulunut moottoripyöräilyn maailmanmestaruussarjaan sen alusta vuodesta 1949 alkaen ja se on osakilpailuista vanhin. Siksi Assenia kutsutaan joskus moottoripyöräilyn katedraaliksi. Moottoripyöräkilpailu järjestetään kesäkuun viimeisenä lauantaina. Assen tunnetaan myös vuosittaisesta tanssikilpailustaan.


title: Herran Kansa

text: Herran Kansa on suomalainen vapaa suunta, joka on toiminut rekisteröitynä yhteisönä vuodesta 1940. Liike syntyi vuonna 1915 ja sen perustaja oli saarnaaja Pekka Mikkonen (1863-1936). Mikkonen oli syntyjään luterilaisesta perheestä, ja aikuistuttuaan hän toimi Pietarin suomalaisten parissa saarnaajana ja sielunhoitajana. Hän kuitenkin liittyi baptismiin, jonka koki itselleen läheisemmäksi. Mikkonen toimi jonkin aikaa baptistisaarnaajana, mutta hänet erotettiin hänen vaadittuaan uskovaisten keskinäisen jalkojen pesun käyttöön ottamista ennen ehtoollista.


title: Herran Kansa

text: Liike toimi aluksi Kuokkalassa Karjalankannaksella. Nykyään yhteisön pääpaikka on Joensuun kaupungin Suhmuran kylässä Pohjois-Karjalassa. Siellä liikkeellä on oma seurakuntakoti, siunauskappeli ja hautausmaa. Lisäksi Suhmuran kylässä on liikkeen ylläpitämä vanhainkoti Iltarauha. Liikettä johtaa Risto Eskelinen, joka toimii seurakunnan vanhimpana. Etelä-Suomessa toiminnan keskuspaikkana on Mäntsälä.


title: Herran Kansa

text: Viime vuosikymmeninä Herran Kansan toiminta on tuntuvasti laajentunut Pohjois-Karjalasta muualle Suomeen. Etelä-Suomessa Herran kansan seurakuntia on Helsingissä, Pukkilassa ja Riihimäellä sekä Järvenpään-Mäntsälän seurakunta.


title: Herran Kansa

text: Yhteisöllä on seurakunnallisia kokouksia kahdesti viikossa, ja kerran kuussa järjestetään valtakunnallinen juhla joko Joensuussa tai Mäntsälässä. Nuorille on omaa toimintaa, esimerkiksi lauluiltoja. Herran Kansa omistaa myös leirikeskuksen Polvijärven Kinahmossa, jossa pidetään omia kesäleirejä.


title: Herran Kansa

text: Herran kansan tavoista todennäköisesti omaleimaisin on ehtoollista edeltävä jalkojen pesu. Herran Kansa pyhittää lauantain sapatiksi, kun taas sunnuntaita se ei pidä pyhäpäivänä. Useimpien muiden vapaiden suuntien tapaan se hylkää vauvakasteen ja korostaa sen sijaan uskovien kastetta. Jalkojen pesun, ehtoollisen ja kasteen ohella pyhiä toimituksia ovat leivän murto, avioliittoon vihkiminen ja hautaan siunaaminen. Yhteisö ei pidä kirjaa jäsenistään eikä paljon tee käännytystyötä, vaan uudet jäsenet kertyvät lähinnä liikkeen vaikutuspiirissä olevista perheistä ja suvuista. Myöskään yhteistyötä muiden uskontokuntien kanssa ei tehdä. Herran kansalaiset suhtautuvat yleensä kriittisesti ehkäisyyn, ja he ovatkin itäsuomalaisten keskuudessa tunnettuja suurista lapsiluvuista samaan tapaan kuin vanhoillislestadiolaiset varsinkin pohjoissuomalaisten keskuudessa. He eivät ota osaa politiikkaan eivätkä vietä mitään kirkollisia juhlapäiviä. He suhtautuvat kriittisesti yleensä myös verensiirtoihin.


title: Artie Shaw

text: Arthur Jacob Arshawsky eli Artie Shaw (23. toukokuuta 1910 – 30. joulukuuta 2004) oli yhdysvaltalainen jazzmuusikko. Hänet tunnetaan paitsi klarinetistina, säveltäjänä ja yhtyeenjohtajana, myös novellien ja omaelämäkerran kirjoittajana.


title: Artie Shaw

text: Shaw syntyi juutalaiseen sukuun New Yorkissa ja varttui New Havenissa, Connecticutissa. Hän aloitti saksofoninsoiton 13-vuotiaana ja siirtyi klarinettiin kolme vuotta myöhemmin; uransa varhaisessa vaiheessa hän soitti muun muassa Irving Aaronsonin yhtyeessä. Swingin ollessa suosionsa huipulla 1930-luvun lopussa Shawin big band tuli tunnetuksi hiteillään ”Begin the Beguine”, ”Stardust”, ”Back Bay Shuffle”, ”Moonglow”, ”Rosalie”, ”Frenesi” ja ”Summit Ridge Drive”.


title: Artie Shaw

text: Shawin yhtyeessä soittivat muiden muassa Buddy Rich ja Billie Holiday. Hän on yhdysvaltalaisen jazzmusiikin historian suurimpia nimiä, ja Duke Ellingtonin pitkäaikainen klarinetisti Barney Bigard nimesi hänet lempisoittajakseen. Shawin tuotanto on ajoittain kokeellista. Jazziin on esimerkiksi lisätty klassisen musiikin elementtejä jousitaustojen muodossa. Shaw ennätti kokeilla urallaan myös bebopia.


title: Artie Shaw

text: Toisen maailmansodan aikana hän oli Yhdysvaltain laivaston muusikkona. Näiden vuosien jälkeen Shaw irrotti yhtyeestään Gramercy Five -kvinteton, jonka kanssa hän esiintyi ja levytti useamman vuoden ennen vuotta 1954, jonka jälkeen eli pitkälti musiikkialalta vetäytyneenä. Hän sai vuonna 2004 elinikäisten saavutusten Grammy-palkinnon ("Grammy Lifetime Achievement Award"), mutta kuoli saman vuoden joulukuussa kärsittyään pitkään aikuistyypin diabeteksesta.


title: Artie Shaw

text: Shaw oli elämänsä aikana kahdeksan kertaa naimisissa, muun muassa Ava Gardnerin ja Lana Turnerin kanssa. Hänellä on tähti Hollywood Walk of Famella.


title: Attitude (Miisa Päällysahon albumi)

text: Attitude on suomalaisen eurodancelaulaja Miisan eli Miisa Päällysahon debyyttialbumi, joka julkaistiin vuonna 1994.


title: Isoviha (elokuva)

text: Isoviha on suomalainen historiallinen elokuva vuodelta 1939. Sen on ohjannut Kalle Kaarna. Se perustuu Jyrki Mikkosen isonvihan (1700–21) aikaan sijoittuvaan nuortenromaaniin "Vaeltavan sinitakin alla". "Isoviha" on avoimen isänmaallinen ja venäläisvastainen, minkä takia se kiellettiin Suomessa ennen talvisotaa ja toistamiseen välirauhan aikana. "Isoviha" oli Kalle Kaarnan viimeinen ohjaustyö.


title: Isoviha (elokuva)

text: Nuori mies, Paavo Paavalinpoika, lähtee sotaan, sillä kuningas Kaarle XII tarvitsee sotaväkeen. Osittain Paavo haluaa näyttää miehekkyytensä kirkkoherralle, jonka tyttäreen Karoliinaan Paavo on rakastunut.


title: Isoviha (elokuva)

text:
Paavo viipyy sotaretkellä vuosia, mutta pahaksi onneksi sota kääntyy tappioksi. Samaan aikaan kasakka-armeijat hyökkäävät ja lietsovat samalla myös Paavon kotikylää, Kurmitsulaa.
"Isoviha" perustuu Jyrki Mikkosen nuortenromaaniin "Vaeltavan sinitakin tarina" (1933). Käsikirjoitusta varten alkua ja loppua sekä useiden kohtausten järjestystä muutettiin.


title: Isoviha (elokuva)

text: "Isovihaa" kuvattiin kesästä 1938 kesään 1939. Sen ulkokuvaukset tehtiin Hattulassa ja Hämeenlinnan lähistöllä ja sisäkuvaukset Jäger-Filmin studiossa. Ratsastavia kasakkoja esittivät Parolannummella olleet kadetit ja joukkokohtauksissa käytettiin myös Kenttätykistörykmenttiä 1. Tekijät eivät kuitenkaan kuvanneet kaikkea itse, sillä Narvan (1700) ja Pultavan taistelua (1709) käsittelevät joukkokohtaukset leikattiin John W. Bruniuksen elokuvasta "Kaarle XII".


title: Isoviha (elokuva)

text: "Isoviha" valmistui syyskuussa 1939, ja elokuvatarkastamo antoi sille esitysluvan 29. syyskuuta 1939. Elokuvatarkastamo leikkasi elokuvasta noin neljä minuuttia. "Isoviha" tarkastettiin kuitenkin vain kolme päivää myöhemmin uudelleen, ja tarkastustilaisuudessa oli mukana puolustuministeriön edustajana eversti Honko ja ulkoasiainministeriön edustajana Heikki Brotherus. Vaikka elokuva saikin nyt esitysluvan lapsille sallittuna elokuvana, opetusministeriö peruutti esitysluvan vain paria päivää ennen sen suunniteltua ensi-iltaa 8. lokakuuta 1939. Peruutuspäätös johtui Neuvostoliiton 5. lokakuuta 1939 esittämästä kehotuksesta lähettää Suomen edustajat Moskovaan neuvottelemaan ”konkreettisista poliittisista kysymyksistä”.


title: Isoviha (elokuva)

text: Talvisodan sytyttyä "Isonvihan" erillinen sensuurivirasto kumosi esityskiellon 14. joulukuuta 1939, ja elokuva sai ensi-iltansa 17. joulukuuta 1939. Esityskiellon kumoamista käytettiin hyväksi myös mainonnassa, sillä esimerkiksi Turun Sanomien ilmoituksessa luki: ”[- -] jonka kauan odotettu esityskielto nyt on peruutettu”.


title: Isoviha (elokuva)

text: "Isoviha" sai positiivisen vastaanoton ennen muuta maakuntalehdissä. Vaasa-lehden kriitikko piti sitä erittäin onnistuneena kuvauksena ”suomalaisten rohkeudesta, uljuudesta ja tinkimättömästä isänmaanrakkaudesta”, ja se oli hänen mukaansa ”mitä suurimmassa määrin innoittava ja isänmaallisen hengen täyttämä”. Samoilla linjoilla oli Lahti-lehden kriitikko, jonka mielestä aihe oli ”erikoisen sopiva nykyajalle”. Aamulehden kriitikko Erve puolestaan kiitteli historiallista todenmukaisuutta ja elokuvan vaikuttavia tuotannollisia arvoja. Lisäksi Erve oli ilahtunut siitä, että Kaarna oli päässyt eroon teatterimaisesta ohjaustavastaan. Kansan Lehden kriitikko oli varautuneempi ja piti varsinkin elokuvan alkua pitkäveteisenä ja rakkaustarinaa naivina. Hän totesi myös, että ”Jäger-Filmillä ei näytä olleen myöskään riittävästi kykeneviä näyttelijöitä”.


title: Isoviha (elokuva)

text: "Isovihan" esitykset jatkuivat välirauhan aikana aina syyskuuhun 1940 asti, jolloin sisäasiainministeriö antoi poliisille määräyksen estää elokuvan esitykset, koska kommunistit olivat paheksuneet sen esittämistä. Jatkosodan jälkeen elokuvaa ei enää esitetty lainkaan. Elokuvan viimeiset silloin tunnetut kopiot tuhoutuivat Adams Filmin tulipalossa keväällä 1959. Elokuvasta oli kuitenkin myyty leikkaamaton kopio Ruotsiin 1940, ja siellä kopio oli myös säilynyt. Kun Suomen elokuva-arkisto käynnisti 1972 vanhojen suomalaisten nitraattielokuvien pelastamisprojektin, elokuva-arkiston erikoistutkija oli etsimässä Nyrki Tapiovaaran kadonnutta "Herra Lahtinen lähtee lipettiin" -elokuvaa. Hattulassa sijaitsevasta kellarista ei kuitenkaan löytynyt Tapiovaaran elokuvaa mutta sen sijaan ruotsalaisen Ragnar Friskin "Huomispäivän sävel" (1942). Kun elokuva-arkisto lähetti tämän ja vastikään Suomesta löytyneen Pauline Bruniuksen "Elä elämäsi hymyillen" (1921) Tukholmaan, Suomen elokuva-arkisto sai 1978 vastineeksi säilyneen kopion "Isostavihasta".


title: Isoviha (elokuva)

text: Jäger-Filmin tekijänoikeuksien omistaja Matti Helkapalo jätti Valtion elokuvatarkastamolle "Isonvihan" uudelleenhyväksymishakemuksen 5. toukokuuta 1982. Elokuvatarkastamolta kesti lähes kaksi vuotta ennen kuin se antoi esitysluvan 26. huhtikuuta 1984. Elokuvan uusintaesitys televisiossa tammikuussa 1985 oli kuitenkin vielä sensuroitu: elokuvatarkastamon johtajan suosituksesta siitä poistettiin kuusi repliikkiä.


title: Isoviha (elokuva)

text: "Isonvihan" vastaanotto 1985 oli ristiriitaista. Turun Sanomien Tapani Maskula piti elokuvaa menneisyyden kuriositeettina ja Helsingin Sanomien Mikael Fränti puolestaan aikakautensa propagandatuotteena, joka suurimmalta osaltaan oli heikohko ja taiteellisesti ala-arvoinen. Aamulehden Michel Grünstein puolestaan piti elokuvaa osittain tahallisen koomillisena, mutta toisaalta sen ilmaisua modernia ja myös kriittisen nykykatseen kestävänä. Suomen Sosiaalidemokraatin Jyrki Palo piti sitä yllättävän sujuvana ohjauksena ja moitti vain kopion heikkoa teknistä laatua ja ”entisaikaista näyttelemistä”.


title: Maisemakuvia Suomesta

text: Maisemakuvia Suomesta on suomalaisen säveltäjä/muusikko Anssi Tikanmäen ensimmäinen sooloalbumi. Se julkaistiin vuonna 1981. Levy sisältää instrumentaalikappaleita viihteellisen orkesterin esittämänä. Kappaleiden on tarkoitus kuvata suomalaisia maisemia ja luonnon kauneutta. Tikanmäki on kirjoittanut kuuntelijan avuksi lyhyen kuvauksen jokaiselle kappaleelle levyn kansivihkoon.


title: Maisemakuvia Suomesta

text: Levy on ilmestynyt uudelleen masteroituna vuonna 2002.


title: Maisemakuvia Suomesta

text: Kaikki sävellykset ja kansivihkossa olevat tekstit Anssi Tikanmäki.


title: Uluus

text: Uluus () on jakuutinkielinen piiritason aluehallinnon yksikön nimitys Sahan tasavallassa. Venäjänkielinen muoto on "ulus" (улус). Uluusista on käytetty suomeksi myös termiä ”uluuha”, jota voitaneen pitää väärinkäsityksenä, sillä улууһа on sanan улуус taivutettu muoto, joka esiintyy uluusien nimissä. Esimerkiksi Aldanin piiri on jakuutiksi Алдан улууһа.


title: Uluus

text: Osaa Sahan piireistä nimitetään uluuseiksi, osaa piireiksi, osaa molemmiksi. Piirejä ja uluuseja on 34, näiden lisäksi kaksi kaupunkipiirikuntaa.


title: Neptune Towers

text: Neptune Towers on norjalaismuusikko Fenrizin ambient-sivuprojekti. Neptune Towers sai alkunsa vuonna 1993 ja ehti tehdä kolme albumia, joista kaksi julkaistiin. Fenriz ei ollut tyytyväinen Space Labs -albumin laatuun, joten hän päätti olla julkaisematta sitä.


title: Tšekin ja Slovakian ortodoksinen kirkko

text: Tšekin ja Slovakian ortodoksinen kirkko sai Konstantinopolin ekumeeniselta patriarkaatilta autokefalian vuonna 1998. Kirkkoa johtaa Prahan arkkipiispa ja koko Tšekin ja Slovakian maan metropoliitta Kryštof yhdessä kolmen hiippakuntapiispan kanssa. Kirkon alaisuudessa toimii yksi munkkiluostari ja yksi nunnaluostari ja kirkolla on jäseniä noin 150 000.


title: Ulosottomies

text: Ulosottomies on virkamies, jonka tehtävänä on panna täytäntöön tuomioistuinten ratkaisut ja periä julkiset saatavat, joiden suoritus on laiminlyöty.


title: Ulosottomies

text: Suomessa ulosottomiehenä toimivat kihlakunnanvouti ja kihlakunnanulosottomies. Kihlakunnanvouti on kihlakunnanulosottomiesten esimies ja hoitaa juridisesti vaativammat asiat. Avustavista ulosottomiehistä tuli vuoden 2008 alusta virkanimikkeeltään kihlakunnanulosottomiehiä.


title: Ulosottomies

text: Ammatillista koulutusta ulosottomiehen virkaan ei ole olemassa. Kihlakunnanulosottomiehen virkaan vaaditaan joko varanotaarin tutkinto tai opistotason tutkinto. Kihlakunnanvoudin kelpoisuusvaatimuksiin kuuluu oikeustieteellinen tutkinto.


title: Ulosottomies

text: Ulosottomiehet työskentelevät Suomessa pääosin omissa "ulosottopiireissään", joita on 22. Yksi ulosottopiiri kattaa tyypillisesti usean kunnan tai kaupungin alueen.


title: Ulosottomies

text: Ulosottomiehen tulee suorittaa tehtävänsä puolueettomasti ja asianmukaisesti. Hän ei ole velkojan asiamies. Velkoja ei ohjaa ulosottomiehen työtä.


title: Ulosottomies

text: Vastaava ulosottomies on Suomessa se ulosottomies, jolle tietyn velallisen kaikkien asioiden hoitaminen on keskitetty. Vastaava ulosottomies voi hoitaa velallisen ulosottoasioita kaikkialla Suomessa mutta ei maan rajojen ulkopuolella.


title: Ifis (Ligduksen tytär)

text: Ifis () oli kreikkalaisessa mytologiassa Telethusan ja Ligduksen tytär.


title: Ifis (Ligduksen tytär)

text: Ennen Ifiksen syntymää Ligdus, tuleva isä, oli uhannut tappaa lapsen, ellei se olisi poika. Telethusa vaipui epätoivoon, mutta keskellä yötä hänen luonaan vieraili Isis, seurassaan Anubis, Bubastis, Apis ja Osiris, joka vakuutti hänelle, ettei hänen tarvitsisi totella miehensä käskyä, vaan kaikki sujuisi hyvin. Kun Telethusa oli synnyttänyt tyttären, hän salasi tämän sukupuolen muilta imettäjää lukuun ottamatta. Hän nimesi tyttärensä Ifikseksi, koska tätä nimeä käyttivät antiikin Kreikan aikana sekä miehet että naiset, ja kasvatti tämän poikana.


title: Ifis (Ligduksen tytär)

text: Ifiksen ollessa kolmetoista hänen isänsä löysi hänelle puolisoksi Ianthen, johon Ifis syvästi rakastui. Telethusa, peläten petoksen paljastuvan, lykkäsi kuitenkin erilaisilla tekosyillä häitä uudelleen ja uudelleen, mutta kun kaikki syyt oli käytetty, hän rukoili Isistä auttamaan. Tämä muuttikin Ifiksen mieheksi, ja niin nämä kaksi saivat toisensa ja elivät onnellisina yhdessä.


title: Lääninhallitus

text: Lääninhallitus (lyhenne LH) oli ennen vuotta 2010 valtion aluehallintoviranomainen Suomessa. Kussakin Suomen läänissä oli lääninhallitus, jonka toimintaa johti maaherra. Hallintomalli periytyy Ruotsin vallan ajalta ja myös Ruotsissa on edelleen samanlainen lääneihin ja lääninhallituksiin perustuva aluehallinto.


title: Lääninhallitus

text: Lääninhallitukset lakkautettiin vuoden 2010 alussa, jolloin niiden tilalle perustettiin aluehallintovirastot.


title: Lääninhallitus

text: Lääninhallitus oli alueviranomainen, jonka tehtäviä ohjasi kahdeksan ministeriötä. Se edisti, arvioi ja valvoi lääninsä alueella tapahtuvia julkisia palveluja


title: Lääninhallitus

text: Lääninhallituksessa oli poliisin ja pelastustoimen aluejohto, sillä huolenpito kansalaisten turvallisuudesta oli keskeinen osa viraston toimintaa. Se huolehti yhteistoiminnassa alue- ja paikallishallinnon viranomaisten kanssa varautumisesta poikkeusoloihin. Se järjesti myös alueellisia maanpuolustuskursseja keskeisille henkilöille yhdessä puolustusvoimien kanssa. Poliisiosastoa johti lääninpoliisijohtaja ja Pelastusosastoa lääninvalmiusjohtaja.


title: Lääninhallitus

text: Lääninhallituksen eli "maaherranviraston" päällikkönä oli maaherra, joka oli valtioneuvoston ja lähinnä sisäasiainministeriön alainen valtion virkamies. Lääninhallitus jakaantui kahteen osastoon: lääninkansliaan ja lääninkonttoriin.


title: Lääninhallitus

text: Lääninkanslian esimiehenä toimi "lääninsihteeri". Muita virkamiehiä kansliassa olivat varalääninsihteeri, anomusasiainreistraattori ja kirjeasiainreistraattori sekä tarpeen vaatiessa lääninnotaari. Näiden virkamiesten lisäksi lääninkansliassa työskenteli tarpeellinen määrä lääninkanslisteja sekä lääninkonttorin kanssa yhteinen arkistonhoitaja.


title: Lääninhallitus

text: Lääninkonttorin esimiehenä toimi "lääninkamreeri". Muita konttorin virkamiehiä olivat varalääninkamreeri, lääninrahastonhoitaja, lääninkirjuri ja reistraattori sekä tarpeen vaatiessa apukamreeri ja rahastonhoitajan apulainen. Näiden virkamiesten lisäksi lääninkonttorissa työskenteli tarpeellinen määrä lääninkonttoristeja sekä lääninkanslian kanssa yhteinen arkistonhoitaja.


title: Lääninhallitus

text: Lääninsihteerin ja lääninkamreerin nimitti virkaan valtioneuvosto, ja virkaa haettiin 56 päivän hakuajalla maaherranvirastolta valtioneuvostolle asetetulla hakemuksella. Varalääninsihteerin ja varalääninkamreerin nimitti valtioneuvosto maaherran tekemän ehdotuksen ja puoltolauseen pohjalta. Valtioneuvosto nimitti myös lääninrahastonhoitajan, lääninkirjurin, kruununvoudin ja henkikirjurin 14 päivän hakemusajalla. Muut lääninhallituksen virkailijat määräsi toimiinsa maaherra 30 päivän hakemusajalla.


title: Lääninhallitus

text: Lääninhallituksessa esille tulevat asiat ratkaistiin esittelystä. Lääninsihteerin, varalääninsihteerin, lääninkamreerin ja varalääninkamreerin, kunkin omalta alaltaan, tuli esitellä asiat maaherran ratkaistavaksi. Esittelevän virkamiehen tuli esiteltäessä asiaa ilmoittaa oma mielipiteensä maaherralle ja olla mukana päätöstä harkitsemassa, mutta maaherralla oli kuitenkin yksinomainen ratkaisuvalta. Silloin kun esittelijä oli jossain asiassa eri mieltä kuin maaherra, hän oli oikeutettu merkitsemään eriävän mielipiteensä pöytäkirjaan. Mikäli eriävää mielipidettä ei kirjattu pöytäkirjaan, katsottiin esittelijän yhtyneen maaherran päätökseen.


title: Ramsgate

text: Ramsgate on rannikkokaupunki Kentin kreivikunnassa Englannissa. Kaupungin asukasluku oli vuonna 2001 noin 40 000 henkeä. Kaupungin pääasiallisia tulonlähteitä ovat matkailu ja kalastus. Ramsgaten satamasta on tiheä autolauttaliikenne Kanaalin ylitse, myös sen venesatama on Englannin suurimpia. Ramsgate sijaitsee noin 125 kilometrin etäisyydellä Lontoon keskustasta.


title: Ramsgate

text: Koska Ramsgate on lähellä Ranskaa, sieltä lähdettiin sekä Napoleonin sotiin että Dunkirkin evakuointiin vuonna 1940.


title: Bernard Williams (filosofi)

text: Sir Bernard Arthur Owen Williams (21. syyskuuta 1929 – 10. kesäkuuta 2003) oli brittiläinen filosofi, jota on usein pidetty aikansa merkittävimpänä brittiläisenä moraalifilosofina. Williams toimi Cambridgen yliopiston Knightbridge-oppituolin filosofian professorina ja yliopiston King's Collegen rehtorina, ennen kuin hänestä tuli Kalifornian yliopiston (Berkeley) Deutsch-oppituolin filosofian professori. Williams palasi Englantiin, Oxfordin yliopistoon, vuonna 1990 ja siirtyi eläkkkelle 1996. Hän kuoli kesällä 2003 lomaillessaan Roomassa.


title: Bernard Williams (filosofi)

text: Filosofialtaan Williams kuului analyyttiseen suuntaukseen. Hänen tutkimuksensa käsittelivät muun muassa antiikin kreikkalaista filosofiaa, René Descartesia, utilitarismia ja kantilaisuutta. Williams sai vaikutteita Friedrich Nietzscheltä ja R. M. Harelta, ja on itse vaikuttanut muun muassa Jennifer Hornsbyhin ja Martha Nussbaumiin.


title: Johnny Spunky

text:
Johnny Spunky (s.16. marraskuuta 1958 Turku), oikealta nimeltään Juha Kaarsalo,
on suomalainen muusikko ja säveltäjä ja tuottaja.


title: Dio (täsmennyssivu)

text: Dio voi viitata seuraaviin:Dio liittyy myös seuraavaan:


title: Kromaattinen (musiikki)

text: Kromaattinen ( < "khroma" 'väri') tarkoittaa musiikissa sävelkulkua, joka etenee puolisävelaskelin.


title: Kromaattinen (musiikki)

text: Kromaattinen sävel eli muunnesävel on musiikkikappaleessa käytetty kokosävelaskeleen kahtia jakava sävel, joka on merkitty ylennys- tai alennusmerkillä – esimerkiksi c:n ylentäminen tuottaa kromaattisen sävelen cis, d:n alentaminen kromaattisen sävelen des – tai myös palautusmerkillä, jos alkuperäinen sävel on ollut ylennetty tai alennettu.


title: Kromaattinen (musiikki)

text: Usean sävelen pituisia kromaattisia sävelkulkuja käytetään sävellyksissä sellaisinaan melko harvoin ja lähinnä tehokeinoina. On kuitenkin sävellyksiä, joissa kromaattisuuden mahdollisuuksia on käytetty tavanomaista enemmän; taidemusiikista voi mainita esimerkiksi Johann Sebastian Bachin kosketinsoittimille säveltämän teoksen "Kromaattinen fantasia ja fuuga" (), BWV 903.


title: Kromaattinen

text: Kromaattinen tarkoittaa seuraavia asioita:


title: E. J. Lowe

text: Edward Jonathan Lowe (24. maaliskuuta 1950 Dover, Englanti – 5. tammikuuta 2014) oli brittiläinen filosofi, joka toimi Durhamin yliopiston filosofian professorina. Hän kirjoitti ennen kaikkea metafysiikasta, mielen-, teon- ja kielifilosofiasta, logiikan filosofiasta sekä varhaisesta uuden ajan filosofiasta, kuten John Locken ajattelusta.


title: E. J. Lowe

text: Lowe väitteli tohtoriksi Oxfordin yliopistosta vuonna 1975 Simon Blackburnin ohjauksessa. Ennen uraansa Durhamin yliopistossa hän opetti myös Readingin yliopistossa.


title: Warren Clarke

text: Warren Clarke, oik. "Alan Clarke" (26. huhtikuuta 1947 Oldham, Lancashire, Iso-Britannia – 12. marraskuuta 2014 Iso-Britannia) oli englantilainen näyttelijä, elokuvaohjaaja ja -tuottaja. Näyttelijänä Clarke on tunnettu muun muassa päärooleistaan televisiosarjoissa "Yorkshiren etsivät", "The Manageress" ja "Unohtuneet".


title: Warren Clarke

text: Clarken ensimmäinen televisiorooli oli pitkäikäisessä saippuasarjassa "Coronation Street", jossa hän esitti Kenny Pickupia vuonna 1966 ja Gary Baileyta vuonna 1968. Clarke esiintyi enimmäkseen vakavissa rooleissa, mutta esitteli vuonna 1988 myös koomikon kykyjään Oliver Cromwellina "Mustan kyyn" erikoisjaksossa.


title: Warren Clarke

text: Ensimmäisen merkittävän elokuvaroolin Clarke teki Diminä Stanley Kubrickin elokuvassa "Kellopeliappelsiini" (1971). Vuonna 1982 hän esitti neuvostoliittolaista toisinajattelijaa Clint Eastwoodin elokuvassa "Firefox". Koomisempaa puoltaan hän pääsi esittämään eversti von Horstina komediassa "Top Secret – huippusalaista".


title: Warren Clarke

text: Vuodesta 1996 Clarke esiintyi Andy Dalzielina BBC:n rikosdraamassa "Yorkshiren etsivät". Vuodesta 2000 lähtien hän myös osittain tuotti sarjaa ja ohjasi muutaman jakson.


title: Warren Clarke

text: Clarken viimeinen roolityö oli Charles Poldarkin rooli televisiosarjassa "Poldark". Hänen hahmonsa kuolinvuoteen ääressä tapahtuva kohtaus kuvattiin muutama viikko ennen näyttelijän kuolemaa.


title: Työllistäminen

text: Työllistäminen tarkoittaa työvoimaviranomaisten, esimerkiksi Työ- ja elinkeinotoimiston, tekemää työttömän työnsaantia edistävää toimenpidettä.


title: Työllistäminen

text: Työllistämistoimenpiteen kohteeksi joutuvat henkilöt, jotka eivät työllisty omin avuin. Tällaisilla henkilöillä on usein ongelmana laskenut työkyky, joka ei salli heidän työllistyä "vapaille markkinoille". Tässä tapauksessa työvoimatoimisto voi maksaa työnantajalle työllistämistukea korvaukseksi laskeneesta työkyvystä. Työntekijä saa työstään normaalin palkan, joka usein on hieman työttömyysturvaa suurempi. Yleisiä työllistämispaikkoja ovat erilaiset yhdistykset, yhteisöt, kunnan sekä valtion toimipaikat. Yrityksiin ei työllistetä niin paljon, sillä tällainen toiminta voisi vääristää kilpailua. Uutena työllistämiskohteena ovat tulleet sosiaaliset yritykset, joille myönnetään palkkatukea tavallista runsaammin pitkäaikaistyöttömien ja vajaakuntoisten työllistämiseen.


title: Työllistäminen

text: Palkkatuen avulla voidaan tukityöllistää.


title: Työllistäminen

text: Miljardööri Warren Buffett kannattaa tukityöllistämistä.


title: Perforointi

text: Perforointi on paperin, muun materiaalin tai elävän kudoksen lävistystä, puhkaisua tai rei’itystä.


title: Perforointi

text: Kirjapainon jälkikäsittelyvaiheena perforointi tarkoittaa paperin rivimäistä rei’itystä, jota pitkin esimerkiksi kuponki on helppo repäistä irti painotuotteesta. Perforointia käytetään myös muun muassa postimerkkiarkeissa ja -vihoissa, muistilehtiöissä.


title: Perforointi

text: Perforointilaitteita kehiteltiin 1800-luvun puolivälissä, ja sen jälkeen perforointi on yleistynyt monella alalla.


title: Perforointi

text: Perforoinniksi kutsutaan myös muuta lävistystä tai rei’itystä eri materiaaleihin, kuten elokuvafilmin reunan rei’itystä elokuvakameran ja -projektorin vetomekanismia varten. Perforoitua 35 millimetrin kinofilmiä käytettiin yleisesti myös valokuvauksessa. Pullon sinettikorkki on usein perforoitu, ja kun korkki avataan, rikkoutunut perforointi kertoo, että pullo on avattu.


title: Perforointi

text: Perforoinnilla eli perättäisillä rei’ityksillä voidaan materiaalin pintaan synnyttää tekstiä tai muita kuvioita. Esimerkiksi Patentti- ja rekisterihallitus käyttää dokumenttien hallinnassaan paperisten patenttihakemusasiakirjojen perforointia, jolloin hakemusnumero ja päivämäärä kirjataan paperiin rei'ittämällä.


title: Perforointi

text: Varhaiset tiedontallennusmuodot reikäkortti ja reikänauha perustuivat perforointiin eli paperin tai kartongin lävistykseen. Niitä käytettiin jo ennen tietokoneaikaa ohjaamaan muun muassa kutomakoneita ja automaattipianoja ja muita musiikkiautomaatteja.


title: Perforointi

text: Perforoinnista puhutaan ammattiterminä myös muun muassa rei’itettyjen puu- tai metallilevyjen valmistuksessa sekä leipomoalalla keksien, leipien ja muiden leivonnaisten pinnan rei’ityksessä tasaisemman paistotuloksen aikaansaamiseksi.


title: Perforointi

text: Myös taideteoksia voidaan tehdä perforoimalla. Esimerkiksi norjalainen Anne-Karin Furunes on tehnyt useita tunnettuja töitä kankaan perforointitekniikalla.


title: Perforointi

text: Lääketieteessä puhutaan perforoinnin sijasta yleensä "perforaatiosta", joka voi tarkoittaa yksittäistäkin puhkaisua, puhkeamista, puhkeamaa, lävistystä tai muulla tavoin syntynyttä reikää.


title: Alasommee

text: Alasommee on entiseen Viipurin maalaiskuntaan kuulunut kylä Suomen Neuvostoliitolle luovuttamalla alueella Venäjällä. Alasommeen kylä sijaitsi Viipurin maalaiskunnan eteläosassa Viipurinlahden itärannalla. Kylän länsiosa sijaitsi Viipurinlahteen työntyvällä Tamminiemellä, jonka pohjoispuolella oli Matalalahti ja eteläpuolella Rauhalahti. Sommeenjoki virtasi kylän halki. Manneralueen lisäksi kylään kuului myös useita pieniä saaria Viipurinlahdelta, joista huomattavimmat Venäjänsaari ja Hiekkasaari. Alasommeen kylä rajoittui pohjoisessa Viipurin kaupunkiin ja etelässä se ulottui lähes Johanneksen rajalle. Naapurikyliä maalaiskunnan alueella olivat Nuoraa, Järvelä, Yläsommee, Rikkola, Savolainen, Samola ja Lihaniemi.


title: Alasommee

text: Alasommeen kylän keskusta sijaitsi Sommeenjoen alajuoksun eteläpuolella Viipurista Koivistolle johtavan kantatie 64 varrella. Vuonna 1937 Alasommeella oli 301 asukasta. Alasommeen länsipuolella sijaitsi pieni Rikkolan kylä, joka kuului Alasommeen koulupiiriin. Rikkolassa oli 41 asukasta vuonna 1937. Sommeen rautatieasema sijaitsi nimestään huolimatta Savolaisen kylän alueella, tosin aivan Alasommeen rajan tuntumassa.


title: Alasommee

text: Maatalous oli tärkeä elinkeino Alasommeella. Vuonna Alasommeen kylässä oli 942 ha metsää ja 331 ha peltoa. Samana vuonna Rikkolan kylässä oli 86 ha metsää, 28 ha peltoa ja 2 ha niittyä. Karjataloutta edisti Alasommeen tarkastusyhdistys. Alasommeella toimi maidonmyyntiosuuskunta, joka myi maitonsa Valiolle Viipuriin. Sivuelinkeinona harjoitettiin kalastusta Viipurinlahdella.


title: Alasommee

text: Kylässä oli Samolan Osuuskaupan myymälä. Kylässä toimi Alasommeen marttayhdistys (per. 1935).


title: Alasommee

text: Alasommeen kansakoulu sijaitsi kylän keskustassa. Koulupiiriin kuului Nuoraan ja Rikkolan kylät, suurin osa Alasommeen kylää (pieni alue kuului Lihaniemen koulupiiriin) ja pieni osa Savolaisen kylää. Vuonna 1939 Alasommeen koulussa oli kolme opettajaa ja 85 oppilasta.


title: Alasommee

text: Talvisodan loppuvaiheessa neuvostojoukot etenivät Alasommeen alueelle. Asukkaat oli evakuoitu jo sodan alussa muualle Suomeen. Moskovan rauhassa Viipurin maalaiskunta Alasommee mukaan lukien siirtyi Neuvostoliitolle. Jatkosodassa luovutetut alueet valloitettiin takaisin vuonna 1941 ja kyläläiset pääsivät palaamaan koteihinsa. Uusi evakuointi oli kuitenkin edessä kesällä 1944.


title: Rikkola

text: Rikkola on:


title: Mendesinantilooppi

text: Mendesinantilooppi eli mendesantilooppi ("Addax nasomaculatus") on afrikkalainen äärimmäisen uhanalainen antilooppilaji. Sen kanta pieneni 80 prosenttia vuosina 1995–2005.


title: Mendesinantilooppi

text: Nisäkäsnimistötoimikunnan ehdotus lajin uudeksi suomenkieliseksi nimeksi on saharanantilooppi.


title: Mendesinantilooppi

text: Mendesinantilooppi on sopeutunut aavikon elämään: sen sorkat ovat leveät jotta ne kannattelevat sitä hiekalla. Turkki on talvella ruskeanharmaa, mutta haalistuu kesällä lähes valkoiseksi. Sarvet ovat tontot ja kierteiset. Niiden välissä on tummempi ”otsatukka”. Eläimen naamassa on vaalea rasti. Eläin on 150–170 senttimetriä pitkä, ja sen säkäkorkeus on metrin verran.


title: Mendesinantilooppi

text: Mendesinantilooppeja elää useilla toisistaan eristyneillä alueilla Saharan autiomaassa.


title: Mendesinantilooppi

text: Mendesinantilooppi elää aavikolla ja virtsaa hyvin tiivistä nestettä välttääkseen nestehukkaa. Ne liikkuvat 5–20 yksilön laumoissa joita johtaa uros. Ravintona ne käyttävät ruohoa ja pensaita, joita kasvaa siellä täällä autiomaassa. Laumat kulkevat pitkiä matkoja ravintoa löytääkseen.


title: Naistutkimuksen kritiikki

text: Naistutkimuksen kritiikki kyseenalaistaa naistutkimuksen päämääriä ja käytäntöjä. Sen tavoitteena on ollut joko arvostelun esittäminen, jotta naistutkimusta parannettaisiin puuttumalla siihen liittyviin väitettyihin epäkohtiin, tai koko naistutkimuksen aseman kyseenalaistaminen. Naistutkimuksen vastustajat esittävät naistutkimuksen olevan puolueellista tutkimusta, joka on luotu feminismin edistämiseksi. Naistutkimuksen arvostelu on kasvanut 1990-luvulta lähtien entisten feministitutkijoiden alettua esittää arvostelua. Arvostelijoiden mielestä feministinen ajattelu ei anna kestävää pohjaa tieteelliselle tutkimukselle.


title: Naistutkimuksen kritiikki

text: Kirjailija ja yhteiskuntakriitikko Camille Paglia syytti teoksessaan "Sexual Personae" (1990) Amerikan feministiliikkeen kärkeä siitä, että he eivät tunne taidetta, tiedettä eivätkä historiaa sekä vihamielisyydestä miehiä kohtaan. Paglian mukaan feministien opit ovat haitallisia niin heille itselleen kuin nuorille naisille. Arvostelijoiden mukaan Paglian väitteet ovat asiantuntemattomia ja paikkansapitämättömiä.


title: Naistutkimuksen kritiikki

text: Kirjailija ja filosofi Christina Hoff Sommers jakaa feministisen liikkeen tasa-arvofeminismiin ja sukupuolifeminismiin, joista jälkimmäisen pyrkimyksenä on hänen mukaansa painottaa sukupuolten eroja naisten aseman parantamiseksi yliopistoissa, hallinnossa tai työelämässä. Hoff Sommersin mukaan tietyillä vääristelevillä naistutkimusraporteilla on vaikutettu Yhdysvaltain lainsäädäntöön ja koulutuspolitiikkaan. Hän vertaa akateemista naistutkimusta aivopesuun ja pyrkii esimerkeillään osoittamaan, miten feministitutkijat, jotka asettavat oman asialistansa akateemisen rehellisyyden yläpuolelle, opettavat yliopistokursseillaan tunnelatautunutta näennäistietoa.


title: Naistutkimuksen kritiikki

text: Filologi Daphne Patai liittyi naistutkimuskriitikoiden joukkoon työskenneltyään kymmenen vuotta naistutkijana. Patain mielestä feministis-poliittisen agendan läpiajaminen heikentää yliopistokoulutuksen laatua. Haastatteluihin perustuvassa teoksessaan "Professing Feminism" Patai ja Noretta Koertgen mukaan osassa naistutkimusta on taustalla poliittisia pyrkimyksiä, jotka eivät kuulu akateemiseen koulutukseen ja tutkimukseen. Patain mielestä feminismin mukana akateemiseen maailmaan asetetaan sääntöjä, jotka muistuttavat seksuaalista häirintää. Hänen mukaansa nykyfeminismiä vaivaa ”heterofobia”, vihamielisyys miehen ja naisen välistä seksuaalista kanssakäymistä kohtaan. Patai on viimeksi arvostellut naistutkimuksen teoreettiseen taustaan liittyvän postmodernismin väitteitä, jotka ovat hänen mielestään ristiriidassa logiikan, järjen ja tieteen tutkimustulosten kanssa.


title: Naistutkimuksen kritiikki

text: Evoluutiopsykologisen tutkimustavan kannattajat Jussi K. Niemelä ja Osmo Tammisalo väittivät vuonna 2006 julkaisemassaan pamfletissa "Keisarinnan uudet (v)aatteet", ettei naistutkimus ole tiedettä lainkaan, vaan tutkijoiden mukaan nykyisessä muodossaan naistutkimus täyttää lähes kaikki näennäistieteen tuntomerkit. Kirjoittajat arvostelivat erityisesti biologian sivuuttamista. He luettelivat myös väitteitä, joilla heidän mukaansa naistutkijat torjuvat epäsuotuisaa tietoa. Kirjoittajien mielestä naistutkimus ei näin ollen kuulu yliopistoon. Tammisalo ja Niemelä katsovat naistutkimuksen sukupuolta, seksuaalisuutta ja kumppaninvalintaa koskevien päätelmien olevan osittain ristiriidassa evoluutiopsykologian tutkimustulosten kanssa . Niemelän ja Tammisalo ovat ottaneet esiin kohtia, joissa naistutkimuksen päätelmät ovat heidän mukaansa tieteellisesti validoimattomia tai loogisesti epäpäteviä. Lisäksi Tammisalo ja Niemelä väittävät naistutkimuksen käytäntöjen, muun muassa lähdeviittaamisen, poikkeavan yliopistollisen tutkimuksen normeista.


title: Naistutkimuksen kritiikki

text: "Helsingin Sanomien" artikkelissa vuonna 2008 Ilkka Niiniluoto pitää naistutkimuksen tietoteoriaa relativistisena ja siten tieteen tekemisen kannalta mahdottomana. Kirjailija Merete Mazzarella huomautti, ettei naistutkimuksen esittämä näkemys sukupuolesta vastaa nykytietoa ja ihmettelee, miksi pidetään ”poliittisesti korrektina” väittää, että sukupuoli on pelkkä sosiaalinen konstruktio. Mazzarella kertoi Harvardin yliopiston Larry Summersin joutuneen eroamaan pohdittuaan, voisiko sukupuoli vaikuttaa menestykseen eri akateemisilla aloilla. Naistutkijat ovat myös pyrkineet leimaamaan sosiaalipsykologian teorioita sopimattomiksi. Feministisen filosofian asiantuntija Kristina Rolin katsoi, etteivät Sandra Hardingin ja Judith Butlerin teoriat luo naistutkimukselle kestävää pohjaa.


title: Naistutkimuksen kritiikki

text: Vuonna 2009 oppiaineen nimi muutettiin naistutkimuksesta sukupuolentutkimukseksi Helsingin yliopistossa. Pian muut yliopistot seurasivat perässä.


title: Naistutkimuksen kritiikki

text: Naistutkija Sari Charpentier on vastannut Niemelän ja Tammisalon väitteisiin, että koska arvostelun kohteena on kokonainen tieteenala, kyseessä on pikemminkin uho kuin perusteltu väite:


title: Naistutkimuksen kritiikki

text: Filosofi ja uskontotieteilijä Leo Näreaho on huomauttanut, että arvostelussa tulisi tehdä ero empiirisesti ja filosofisesti tai yhteiskunnallisesti suuntautuneen naistutkimuksen välillä; puhe ”naistutkimuksesta” on liian laaja yleistys, koska käsite sisältää monenlaista tutkimusta. Näreaho myöntää kuitenkin valtavirtatutkimuksen aatteellisen sävyn ja sen, ettei siinä ole otettu huomioon evoluutiotutkimuksen tuloksia.


title: Naistutkimuksen kritiikki

text: Naistutkimuksen edustajat ovat arvostelleet yhteiskunnallisen sukupuolikysymyksen biologisointia ja esittäneet, että feministiteoreetikko Judith Butleria on tulkittu väärin. Butlerin mukaan naiseus ja mieheys tai seksuaalisuuden muodot ovat kulttuurisesti rakennettuja käsitteitä. Kirjallisuuskriitikko Putte Wilhelmssonin mukaan Niemelä ja Tammisalo eivät ole ymmärtäneet Butlerin teoriaa biologisten sukupuolten olemassaolosta.


title: Naistutkimuksen kritiikki

text: Feministisen tieteenfilosofian asiantuntijan Kristina Rolinin mukaan "Keisarinnan uudet (v)aatteet" ei onnistu tavoitteessaan todistaa naistutkimusta näennäistieteeksi. Rolin kirjoittaa, etteivät arvostelijat esitä ainoatakaan esimerkkiä naistutkimuksen väitteestä, joka olisi ristiriidassa luonnontieteiden kanssa. Sen sijaan Niemelä ja Tammisalo ohittavat tieteen arvosidonnaisuudesta käydyn tieteenfilosofisen keskustelun.


title: Naistutkimuksen kritiikki

text: Sosiaalitutkimuksen menetelmien professori Pertti Töttö arvioi keskustelun tilaa keväällä 2008. Hän huomautti, että Naistutkimus-lehden julkaisema kirja-arvio "Keisarinnan uusista (v)aatteista" oli ristiriitainen:


title: Naistutkimuksen kritiikki

text:
Arvostelija väitti ensinnäkin sukupuolia olevan useampia kuin kaksi ja toiseksi, että Darwinin teoria on
”elitistinen heteromiesnarratiivi, jossa ideaalisiksi ymmärretyt sukupuolisuhteet on luonnollistettu projisoimalla ne eläinmaailmaan” eikä Niemelän ja Tammisalon kirja esitä tähän mitään uutta. Tötön mukaan muut naistutkijat eivät uskaltaneet olla eri mieltä naistutkijoiden nimissä esiintyneen tutkija Tuula Juvosen nimissä ja näin Niemelän ja Tammisalon arvostelu ”osui napakymppiin”.


title: Naistutkimuksen kritiikki

text: "Aviisi"-lehden haastattelussa naistutkija Katariina Mäkinen kokee luonnontieteilijöiden synnyttämän keskustelun turhauttavana. ”Siinä ei tavallaan puhuta naistutkimuksesta, vaan kritisoidaan kaikenlaista laadullista tutkimusta luonnontieteen näkökulmasta.”


title: Naistutkimuksen kritiikki

text: Filosofi Jukka Hankamäen mukaan naistutkimus on laiminlyönyt ontologisen näkökulman. Vaikka sukupuoli voidaankin esittää hyvin monella tavalla, sukupuolieron kaksiarvoisuus jää väistämättä voimaan olemassa olevana tosiasiana. Queer-teoria on kieltänyt osan todellisuudesta painottaessaan sukupuolen palauttamista esityksiin ja hylkäämällä varhaisemman feminismin tunnustamasta käsiteparista biologisen sukupuolen. Kuitenkin myös seksuaaliset suuntautumiset (homoseksuaalisuus ja heteroseksuaalisuus) ovat mahdollisia vain, jos ne voivat viitata kaksiarvoisen sukupuolieron puitteessa naisiin tai miehiin. Myös transsukupuolisuus tunnustaa epäsuorasti sukupuolieron kaksiarvoisuuden operoidessaan kyseisellä erolla. Hankamäen mielestä seksuaalivähemmistö- ja tasa-arvopolitiikkakin saavat oikeutuksensa ja parhaat mahdollisuutensa, jos ne valitsevat lähtökohdakseen kaksiarvoisen biologisen sukupuolieron.


title: Naistutkimuksen kritiikki

text: Hankamäki vetoaa hermeneutikko Lauri Rauhalan jaotteluun ihmisen kehollisen, tajunnallisen ja situationaalisen todellistumistavan välillä. Sukupuolta voidaan tutkia luontevimmin kehollisella eksistenssitasolla, jolloin se osoittautuu sekä empiirisesti (eli biologisesti) että fenomenologisten havaintojen tasolla (eli fenotyyppisesti) kaksiarvoiseksi. Myös tajunnallisella eli ihmisen kuvittelukyvyn tasolla kaksiarvoinen sukupuoliero on keskeinen lähtökohta, sillä ihmisen seksuaaliset yllykkeet edellyttävät sukupuolen. Seksuaalista käyttäytymistä puolestaan voidaan tarkastella situationaalisella tematisaatiotasolla (esimerkiksi sosiaalisena ilmiönä), mutta tällöinkin kanssakäymisen lähtökohdaksi pitäisi tunnustaa sukupuolieron kaksiarvoisuus, sillä se on arkielämän uskottava lähtökohta. Sen enempää heteroiden kuin homojenkaan elämän tutkimista ja tulkintaa ei pitäisi alistaa queer-teoreetikoiden ja transgenderistien näkökulmasta tapahtuvalle biologisen sukupuolen kiistämisyritykselle. Hankamäen mielestä queer-teoreetikot ja suuri osa naistutkijoista ovat muodostaneet eräänlaisen tiedepoliittisen puolueen, jonka avulla he pyrkivät käyttämään joukkovoimaa ja luomaan kuvitelman tieteellisestä vaikutusvallasta.


title: Naistutkimuksen kritiikki

text: Syksyllä 2007 julkaistiin Arno Kotron ja Hannu T. Sepposen toimittama artikkeliteos "Mies vailla tasa-arvoa", joka väittää tasa-arvokeskustelua yksipuoliseksi. Pasi Malmi kirjoittaa artikkelissaan, että naistutkimuksessa tasa-arvokeskustelun kannalta ongelmallisinta on sen jakautuminen toisaalta tasa-arvoa kannattaviin ja toisaalta naisten ylivertaisuutta korostaviin teorioihin, kuten feministiseen erilaisuusteoriaan ja standpoint-tietoteoriaan. Malmin mukaan osa tutkimuksesta on naisten vallan lisäämiseen tähtäävää ja tarkoitushakuista. Feministisessä tutkimuksessa on käytetty sukupuolijärjestelmästä karkeita yksinkertaistuksia tekevää patriarkaattiteoriaa. Malmin mukaan miesten ei kannata vastustaa kaikkea naistutkimusta vaan haastaa naisten ylivertaisuutta ja maskuliinisuuden pahuutta korostava puhe.


title: Naistutkimuksen kritiikki

text: Malmi kyseenalaistaa sellaisten oikeuspoliittista vaikuttamista harjoittavien naistutkijoiden toimintaa, jotka pyrkivät muuttamaan lainsäädäntöä siten, että se antaisi miehille automaattisesti kovempia rangaistuksia samoista rikoksista kuin naisille. Malmi huomauttaa yhtäältä, että tilastojen valossa näin käytännössä jo menetellään, ja toisaalta, että ajatus perustuu seksistiseen ja vanhoilliseen näkemykseen siitä, että mies on aina syyllinen ja nainen aina uhri.


title: Naistutkimuksen kritiikki

text: Ossi Korkeamäki ja Tomi Kyyrä haastavat tilastotulkinnan, jonka mukaan naisen palkka on 80 % miehen palkasta. Heidän mukaansa sukupuolten välinen palkkaero johtuu ennen kaikkea siitä, että naiset hakeutuvat useammin matalapalkkaisille aloille tähtäävään koulutukseen ja tyytyvät työelämässä miehiä pienempään palkkaan. Toinen tekijä on valikoituminen eri tehtäviin yritysten sisällä, joka on kuitenkin viime vuosikymmeninä vähentynyt. Korkeamäen ja Kyyrän mukaan naisten palkka on yksityisellä sektorilla 96 % miehen palkasta samassa työtehtävässä ja samalla kokemuksella ja koulutuksella; erossa saattaa olla kyse lainvastaisesta syrjinnästä. Tilastojen mukaan naiset ovat kuitenkin miehiä useammin poissa työpaikalta sairastelun vuoksi, mikä saattaa selittää jäljelle jäävän palkkaeron.


title: Naistutkimuksen kritiikki

text: Hannu T. Sepponen käsittelee feministisiä väkivaltatutkimuksia ja niihin liittyvää miehiä syyllistävää julkista kampanjointia, jota hän kuvailee ideologisesti sävytetyksi lavastukseksi. Näkyvästi uutisoiduissa "Usko, toivo, hakkaus" -tutkimuksissa naisia tutkitaan väkivaltatilanteissa ainoastaan uhreina ottamatta huomioon vuorovaikutustilannetta tai esimerkiksi naisten omaa alkoholinkäyttöä. Väkivalta puolestaan on määritelty mahdollisimman laveasti korkeiden tilastolukujen aikaansaamiseksi. Vuoden 1998 tutkimuksessa lyömisen kaltaisen väkivallan kohteeksi kertoi joutuneensa 1,8 % naisista, kun vuonna 2006 määrä oli enää alle prosentin. Kuitenkin tulkinnan mukaan väkivallan kohteeksi joutui 7 % naisista ja julkisuudessa puhuttiin jopa 40 prosentista, joka on joskus parisuhteessaan väkivaltaa tai sen uhkaa kokeneiden naisten osuus. Vastaavia tutkimuksia on tehty myös muissa maissa, joissa on saatu vielä korkeampia prosenttilukuja.


title: Naistutkimuksen kritiikki

text: Sepposen mukaan poliisien tilastoissa myös naisten osuus miehiin ja lapsiin kohdistuvista väkivaltarikoksista on merkittävä, mutta asiasta on tehty vähän tutkimusta. Ensi- ja turvakotien liitto sai väkivaltaisia naisia auttaakseen vuonna 2004 Raha-automaattiyhdistykseltä rahoituksen tilanteen kartoittamiseen. Asiasta suuttuneet naisjärjestöt vastustivat hanketta, koska niiden mukaan on jo tiedossa, että väkivalta on miesongelma.


title: Naistutkimuksen kritiikki

text: Miestutkija Mira Karjalainen pitää "Voima"-lehdessä "Mies vailla tasa-arvoa" -kirjan tasoa pettymyksenä. Kirjoittajat eivät Karjalaisen mukaan tunne kriittistä naistutkimusta eivätkä siihen liittyvää tutkimuksen subjektiivisuuden käsitettä.


title: Naistutkimuksen kritiikki

text: Naisliikkeen "Tulva"-lehti vastasi kirjan saamaan huomioon tekemällä naistutkimuksen arvostelusta teemanumeron. Tulva otsikoi: "Tulta munille! Jo riittää miesaktivismi". Se haastatteli neljää naistutkimuksen kriitikkoa ja kirjoitti kustakin pilkka-artikkelin. Tulvan päätoimittajan Anne Moilasen mukaan kritiikissä on kyse vain muutaman ”miesasiahäirikön” hyökkäyksestä. Tutkija Arto Jokinen arvioi, että hyökkäyksen motiivina olisi tiedepoliittinen pyrkimys vähentää naistutkimuksen saamaa julkista tukea.


title: Naistutkimuksen kritiikki

text: Ruotsissa käyty naistutkimusväittely liittyy keskeisesti naistutkija Eva Lundgreniin, jonka väkivaltatutkimus "Slagen dam" nimettiin vuoden naisteoksi Ruotsissa vuonna 2002. Tutkimuksen mukaan 46 % naisista joutuu miesten väkivallan kohteeksi.


title: Naistutkimuksen kritiikki

text: Politiikan tutkija Bo Rothstein syytti "Dagens Nyheterissä" maaliskuussa 2005 feministejä sukupuoleen kohdistuvasta syrjinnästä ja huomautti, ettei heidän retoriikkaansa pidettäisi sopivana, jos se kohdistuisi miesten sijaan vaikkapa johonkin etniseen vähemmistöön. Rothstein kuvaili Lundgrenin tekemää väkivaltatutkimusta epätieteelliseksi. Lundgrenin ja Maud Eduardsin tutkimuksen mukaan naisiin kohdistuva väkivalta on miesten normaali piirre, vaikka muiden tutkijoiden mukaan väkivaltaisuuteen vaikuttavat muun muassa mielenterveysongelmat. Rothstein väittää, että Lundgrenin ja Eduardsin puutteellinen tutkimusmetodiikka ja käsitteistön muodostus johtavat vääristeleviin tuloksiin. Rothsteinin mukaan feministiset tutkimukset eivät noudata sitä linjaa, josta on pidettävä kiinni monikulttuurisessa yhteiskunnassa.


title: Naistutkimuksen kritiikki

text: Pian Rothsteinin kannanoton jälkeen Ruotsin tv esitti Evin Rubarin radikaalifeminismiä käsittelevän dokumentin "Miesvihaajat" (Könskriget). Dokumentissa esiintynyt Lundgren väitti, että Ruotsissa toimii lapsia rituaalisesti uhraava satanistinen pedofiiliverkosto. Ohjelmassa haastatellulla rikosasiantuntijalla ei kuitenkaan ollut tietoa tapauksista, joissa lapsia olisi tapettu uhrimenoin. Ohjelmassa naistukijärjestön edustaja siteerasi Lundgrenin teoriaa niin sanotusta normalisoitumisprosessista, jossa miehet aivopesevät naiset hyväksymään heihin kohdistuvan väkivallan ja seksuaalisen alistamisen.


title: Naistutkimuksen kritiikki

text: Dokumenttia seurannut kohu johti Lundgrenin tutkimusmateriaalin viralliseen tarkastamiseen. Uppsalan yliopiston nimeämien tarkastajien mukaan Lundgren oli vetänyt liian yksioikoisia johtopäätöksiä tutkimustuloksistaan. Lundgren oli väittänyt, ettei normaalien ja väkivaltaisten miesten välillä ole eroa esimerkiksi alkoholinkäytön suhteen. Hän oli haastatellut kymmenkunta miestä ja naista, jotka asuivat jyrkästi kristillisellä seudulla Norjassa, ja katsonut tulosten olevan yleistettävissä kaikkiin parisuhteisiin. Lundgrenin johtopäätöksellä ei tarkastajien mukaan ollut tukea edes näin puutteellisessa tutkimusmateriaalissa.


title: Naistutkimuksen kritiikki

text: Lundgrenin puolelle asettui 14 muuta naistutkijaa, jotka kirjoittivat vastineen Dagens Nyheteriin. Naistutkijoiden mukaan tutkimuksen tarkastajiksi nimetyt valtiotieteilijät olivat tehtävään epäpäteviä, koska heidän oma tutkimuksensa kohdistuu osittain eri tutkimusalalle. Puolustajiensa mukaan Lundgren jatkaa hermeneuttista tutkimusperinnettä, jossa falsifioitavuudella ei ole ”suurempaa merkitystä”. Lundgrenin johtopäätöksissä on kyseessä vain eräs tulkinta asiasta, ja tarkastajien tekemä johtopäätös on samoin vain eräs tulkinta.


title: Naistutkimuksen kritiikki

text: Rothsteinin ja Arne Jarrickin mielestä ei ole perusteltua, että naistutkimusta saisivat arvioida vain naistutkijat. He huomauttavat, että Lundgrenin sukupuolisyrjintää ajavalla tutkimuksella on vaikutettu Ruotsin lainsäädäntöön, ja kritisoivat Uppsalan yliopistoa siitä, ettei se ryhtynyt jatkotoimenpiteisiin Lundgrenin suhteen. Rothstein ja Jarrick muistuttavat, että vaikka todisteita suoranaisesta tutkimusvilpistä ei löytynytkään, Lundgren ei suostunut luovuttamaan tarkastajille kaikkea pyydettyä tutkimusmateriaalia. Rothstein kritisoi ruotsalaista naistutkimusta kaiken kaikkiaan laaduttomaksi ja huomauttaa, että lähes puolella sen professoreista ei ole yhtään vertaisarvioidussa tiedelehdessä julkaistua artikkelia, vaikka naistutkimukseenkin erikoistuneita lehtiä on useita.


title: Naistutkimuksen kritiikki

text: Norjassa sukupuolentutkimuksen tutkimusprojektin valtiontukea ei jatkettu vuonna 2012 Tiedeneuvoston ehdotuksen mukaisesti. Asiasta vastaavan ministerin mukaan syynä oli budjetin tiukkuus, mutta yleisesti arvellaan, että varsinainen syy oli kansallisen televisiokanava NRK:n tuottaman "Brainwash"-ohjelmasarjan nostattama keskustelu konstruktionistiselle tutkimukselle ja tasa-arvopolitiikalle myönnetyn tuen tarpeellisuudesta. Pohjoismaiden ministerineuvosto lakkautti myös vuoden 2011 lopussa Oslon yliopiston yhteydessä toimineen pohjoismaisen tasa-arvotiedon keskuksen, NIKK:n.


title: Peltonen

text: Peltonen tarkoittaa ainakin seuraavia:


title: Peltonen

text: Peltonen liittyy myös seuraaviin:


title: Hafsidit

text: Hafsid tai Hafsidin kuningaskunta oli Ifriqiyaa (nykyisin Tunisia) vuosina 1229–1574 hallinnut dynastia.


title: Hafsidit

text: Hafsidien erkaannuttua Almohadeista Abu Zakariyan (1229–1249) johdolla, Abu Zakariya hallinnoi Ifriqiyaa (Roomalaisten provinssia Afrikassa nykyisen Maghrebin alueella; nykyisin Tunisia, itäinen Algeria ja läntinen Libya) ja rakensi Tunisista imperiumin ekonomisen ja kulttuurillisen keskuksen.


title: Hafsidit

text: Samaan aikaan kansaan liittyi monia muslimeja, jotka pakenivat Andalusiasta Espanjan Corona de Castillan ja Aragonian "Reconquistaa". Hänen seuraajansa, Muhammad I al-Mustansir (1249–1277) otti itselleen nimikkeen "kalifi".


title: Hafsidit

text: 1300-luvulla imperiumi koki väliaikaisen taantuman. VaikkaHafsidit onnistuivat alistamaan hetkellisesti Tlemcenin Abdalwidien imperiumin, heidät itsensä valloitti 1347 ja 1357 välisenä aikana kahdesti Marokon merinidit. He eivät kuitenkaan onnistuneet päihittämään beduiineja, joten Hafsidit pystyivät jälleen ottamaan imperiuminsa haltuunsa. Ruttoepidemioiden aiheuttama merkittävä kuolleisuus heikensi Hafsidien valtaa samaan aikaan entisestään.


title: Hafsidit

text: Hafsidien vallan alla 1300-luvulla merirosvous kristittyjä laivoja kohtaan vahvistui, eritoten Abd al-Aziz II:n (1394–1434) valtakaudella. Merirosvouksen tuotot käytettiin suuriin rakennustöihin ja taiteiden ja kulttuurin tukemiseen. Kuitenkin, merirosvous aiheutti vastatoimia Aragoniasta ja Venetsiasta, jotka hyökkäsivät useaan ottseeseen Tunisian rannikkokaupunkeihin. Utmanin (1435–1488) valtakaudella Hafsidit saavuttivat viimeisen huippukautensa karavaanikaupankäynnin kehityttyä Saharan halki, sekä Egyptiin, sekä kaupallisen merenkäynnin kehityttyä Venetsian ja Aragonian kanssa. Beduiineista ja imperiumin kaupungeista tuli laajalti itsenäisiä, vain Tunisin ja Constantinen jäädessä Hafsidien haltuun.


title: Hafsidit

text: 1500-luvulla Hafsidit jäivät Espanjan ja Osmanien valtakunnan tukemien Corsairien välisen valtataistelun jalkoihin. Jälkeenmainitut valloittivat Tuniksen 1574 ja syrjäyttivät Hafsidit, jotka olivat toisinaan myöntyneet jo Espanjan käskynalaisuuteenkin.


title: Gossip

text: Gossip on yhdysvaltalainen indie rock -yhtye. Sen perustivat laulaja Beth Ditto, kitaristi Brace Paine ja rumpali Kathy Mendonça Searcyssa Arkansasissa vuonna 1999. He ovat saaneet jonkin verran vaikutteita riot grrrl -yhtyeiltä ja feminismistä, vaikka bändin jäsenet eivät määrittele itseään riot grrrl -yhtyeeksi.


title: Gossip

text: Beth Ditto on alusta saakka aiheuttanut kiistoja ollessaan avoin ylipainostaan ja seksuaalisesta suuntautumisestaan. Hän onkin sanonut ajavansa ”kaikkien läskien ja homojen” asiaa.


title: Gossip

text: Yhtye solmi vuonna 1999 levytyssopimuksen indieyhtiö K Recordsin kanssa, ja K Records julkaisi Gossipin ensimmäisen EP:n "The Gossip" samana vuonna. Gossipin seuraava julkaisu oli debyyttialbumi "That's Not What I Heard", ja sen julkaisi levy-yhtiö Kill Rock Stars tammikuussa 2001.


title: Gossip

text: Ennen seuraavaa albumia he julkaisivat EP:n "Arkansas Heat" toukokuussa 2002. "Movement", yhtyeen toinen pitkäsoitto, seurasi sitä vuotta myöhemmin, toukokuussa 2003. Syyskuussa 2003 julkaistiin yhtyeen ensimmäinen livealbumi "Undead in NYC". Kaksi kuukautta tämän jälkeen rumpali Kathy Mendonca jätti yhtyeen keskittyäkseen kätilön uraansa. Hänet korvasi Hannah Blilie.


title: Gossip

text: Ensimmäinen julkaisu, jolla uusi rumpali oli mukana, oli yhteis-EP "Real Damage" elektropopartisti Tracy + the Plasticsin kanssa. Se julkaistiin tammikuussa 2005. Yhtyeen seuraava albumi "Standing in the Way of Control" julkaistiin tammikuussa 2006 Kill Rock Starsin kautta ja myöhemmin samana vuonna brittiläisen indieyhtiö Back Yard Recordingsin kautta.


title: Gossip

text: Ditto kirjoitti yhtyeen hittikappaleen ”Standing in the Way of Control” vastauksena Yhdysvaltojen hallituksen päätökselle kieltää samaa sukupuolta olevien parien oikeus avioliittoon. Kappale saavutti suosiota myös Isossa-Britanniassa, kun se oli mukana televisio-ohjelman "Skins" mainoksessa Channel 4:lla vuonna 2007. Maaliskuussa 2007 uutisoitiin, että yhtye olisi kiinnitetty Columbian tytäryhtiölle Music with a Twist, joka keskittyy seksuaali- ja sukupuolivähemmistöihin kuuluviin artisteihin.


title: Uuden-Seelannin ralli 2007

text: Uuden-Seelannin ralli ajettiin 31. elokuuta-2. syyskuuta. Se oli kauden 2007 MM-sarjan yhdestoista ralli ja tuotantoautojen MM-sarjan viides ralli. Uuden-Seelannin Pohjoissaarella sijaitsevan Hamiltonin kaupungin lähistöllä ajetussa sorarallissa oli 18 erikoiskoetta, joiden yhteispituus oli 353,56 km ja siirtymätaipaleineen rallin yhteispituus oli 1255,89 km.


title: Uuden-Seelannin ralli 2007

text: Marcus Grönholm voitti rallin vain 0,3 sekunnin erolla ennen Sébastien Loebia. Ero oli siihen mennessä rallin MM-historian pienin. Huhtikuussa 2011 Sébastien Ogier voitti Jordanian rallin 0,2 sekunnin erolla Jari-Matti Latvalaan.